text:
Traha na WEB
Awa i koriente ta provishonnan indispensabel. Pa e tim di WEB esaki ta un responsabilidat grandi. Tur dia nos ta hasi nos esfuerso pa e mihó resultado pa abitantenan i kompanianan di Boneiru i pa e tantísimo turistanan ku ta bishita nos isla.
Traha pa WEB ta traha den un empresa lider ku un tim sólido. WEB ta apresiá partisipashon aktivo.Nos lo stimulá bo semper pa solushoná problemanan. Tin hopi oportunidat pa desaroyá bo mes pa medio di training, edukashon i formashon interno.
Di e manera aki bo lo por kontribuí na un organisashon di profeshonalnan. Nos ta aportá nos energia, eksperensia i konosementu pa huntu logra metanan ambisioso.
Hidden
Vakaturanan
E tim di WEB ta traha pa un meta komun: suministro di awa i elektrisidat konfiabel, duradero i pagabel ku ta kumpli ku kriterionan di e kliente.
Bo ke kontribuí ku esaki? E ora ei nos ta invitá bo pa solisitá pa un di e vakaturanan aktual aki bou. Ta publiká nos vakaturanan tambe den diferente korant i riba e wèpsait di Ban Boneiru Bèk.
Mas informashon tokante e proseso pa bo solisitut bo ta lesa riba e página Prosedura di solisitut.
Bista aktual di vakatura
E kaminda pa un trabou desafiante na WEB ta kuminsá ku bo interes pa reforsá nos tim. Tin e posibilidat pa haña un funshon interesante den nos bista aktual di vakatura.
Bo ta entusiasmá ku e profil di funshon i bo ta kumpli ku e eksigensianan? Manda nos bo karta di motivashonhuntu ku bo curriculum WEB su preferensia ta pa risibí bo solisitut via meilna info@webbonaire.com, n.a.d. departamento di Rekurso Humano, ku menshon di ‘solisitut’.
Por manda bo solisituts via pòst na:
Water- en Energiebedrijf Bonaire N.V.
N.a.d. departamento di Rekurso Humano
Postbus 381
Kralendijk, Bonaire CN
Despues di risibí bo solisitutn nos ta manda bo un konfirmashon di a risibí esaki. Departamento di Rekurso Humano di WEB ta selektá e kandidatonan ku ta bin na remarke pa un entrevista di trabou pa sera konosí.
Despues por sigui un segundo kòmbersashon di solisitut, un entrevista tokante kondishon di trabou i kùrmentu médiko.
Stazje i finalisá estudio
Bo ta ambisioso? Bo ke siña mas i desaroyá bo mes? Bo ta buskando un reto? E ora ei na WEB bo ta na e adrès korekto.
Un stazje (pa finalisá estudio) na WEB, ta duna bo e oportunidat pa kontribuí na un kompania esensial di Boneiru: WEB ta responsabel pa entrega di elektrisidat i awa di bebe i purifikashon di awa di kloaka. Ki departamentu ku bo bai traha – Business Unit Electricity, Business Unit Water, Business Unit Waste Water, Customer Service, Service Unit –tin trabounan i proyektonan plasentero di kual bo por siña for di nan.
Guia i kompensashon
Bo no tin nodi di preokupá tokante di bon guia. Instruktornan sertifiká ta guia stazjenan tékniko na WEB. Tambe Raad Onderwijs Arbeidsmarkt Caribisch Nederland (ROA) (Konseho Edukashon Merkado Laboral Karibe Hulandes) a indiká WEB komo un empresa di entrenamentu rekonosí. Esei ta nifiká ku pa studiantenan di Middelbaar Beroepsonderwijs (MBO) i Hoger Beroepsonderwijs (HBO), nos por sòru pa guia di formashon profeshonal den práktika.
Dependé di bo nivel di estudio, bo ta risibí un kompensashon fiho di stazje di WEB. Bo instituto edukashonal ta regla e kontrato di stazje.
Interes? Reakshoná riba un puesto di stazje aktual aki bou. Manda bo karta di motivashon i curriculum vitae pa info@webbonaire.com, n.a.d. departamento di Rekurso Humano, ku menshon di ‘stazje i kaba studia’.
Trabou den fakansi
Traha den fakansi? Esei ta un manera útil, edukativo i plasentero pa eksplorá bida profeshonal. Bo ta haña eksperensia i ta gana algu tambe.
Kada aña WEB ta ofresé alumno- i studiantenan posibilidat pa traha den fakansi. Asina ku bo tin 16 aña, bo por kuminsá traha . Esaki ta posibel na diferente departamento di WEB. Por ehèmpel den depósito, laboratorio, òf garashi.
Ki tipo di trabou i kuantu WEB ta paga, ta dependé di bo nivel di estudio.
Bo ke haña eksperensia di trabou ku trabou di fakansi na WEB? Manda un petishon na info@webbonaire.com n.a.d. departamento di Rekurso Humano ku menshon di ‘trabou di fakansi’. Menshoná den bo petishon kua estudio bo ta sigui, disponibilidat i ki tipo di trabou lo bo tin gana di hasi.


c: text/html

text:
Dia 4 y 5 di mei di tur aña, Hulanda ta celebra dos fecha importante. Dia 4 ta conmemora esnan cu a cay den e lucha pa libertad, como persona cu a combati of como victima durante Segunda Guera Mundial. Dia 5 ta celebra e liberacion na 1945. E aña aki nos por a presencia atrobe e ceremonia sereno y sobrio riba Dam na Amsterdam, unda Rey y Reina a pone un krans na e monumento pa esnan cu a cay den e guera menciona. Durante dos minuut bida ta dal para un rato den henter e pais.
71 aña despues cu e guera horibel aki a termina, por haci e pregunta si keto bay tin sentido pa conmemora e sucesonan aki. Al fin y al cabo, Europa ta bibando den un otro epoca caba. Den tanto aña a crece un cooperacion fuerte entre e paisnan cu tanto aña pasa tabata combati otro. Hasta nan a yega na un union huridico y economico cu ta duna bista riba formacion di un ‘Estadonan Uni’ di Europa. Cu no tur cos ta ‘color de rosa’ nos por a observa tambe. E crisisnan ocasiona pa e instabilidad monetario di Grecia y algun otro pais den sur di e union a trece momentonan di tension grandi unda tabata teme hasta pa continuacion di e Euro como moneda di unidad. E peligro no a termina tampoco; awor ta un posibel salida di Reino Uni cu manera un nubia preto riba cabes di esnan cu ta kere den Union Europeo como e alternativa pa futuro.
Otro tension grandi ta existi den Europa awor pa motibo di dos evento cu ta tuma luga simultaneamente. Un ta e creciente menasa di violencia di parti di e movemento radical musulman. Banda di e guera cu nan ta hibando na Siria y Irak tin intento di exporta e violencia aki pa Europa. E atakenan terorista na Paris y Bruselas recientemente ta prueba di esaki. Como agravante e protagonistanan den e terorismo aki no ta di Siria ni di Irak, ni di otro pais Arabe. Nan ta producto di e paisnan Europeo mes, yiunan di inmigrante musulman cu nunca a sinti nan mes ciudadano di e pais unda nan a nace. Un fondo hopi fructifero pa radicalisacion religioso/politico.
E otro factor importante ta e entrada di centenares di miles di refugiado, principalmente di Siria y Irak, pero tambe individuo di otro pais Asiatico y Africano, en busca di un miho futuro. Y kico nos por mira? A bin un reaccion fuerte di e banda mas conservador dentro di e paisnan Europeo, cu di mes caba nunca tabata encanta cu e entrada na gran cantidad di inmigrante di e paisnan di Medio Oriente, cu den e ultimo 40 aña a cambia e composicion di poblacion di manera radical. E malcontento contra e compatriota di religion musulman a bira e mesun malcontento contra e inmigrante recien yega, stimula mas ainda pa e actonan di barbaro cometi pa e hobennan radical.
Den tur e tension aki cu ta duna na e sentimentonan mas repudiabel di ser humano un luga pa prospera, a bin un complicacion mas: e forsa radical derechista y e musulmannan radical tin un sentimento, of miho bisa un odio en comun: esun contra esnan di religion y descendencia hudiu. Memey di tur e turbulencia actual ta mirando un ambiente di incertidumbre y falta di siguridad creciente pa e ciudadano aki, loke a causa un exodo creciente den direccion di Israel. No cu Israel ta un luga sigur pa biba, pero hopi di nan tin e sentimento cu ora algo pasa, nan haya nan cu agresion fisico, nan tin mas posibilidad pa defende nan mes.
Con tal cu nos a yega na mas di setenta aña despues cu e guera referi a termina, pero tin tanto pa celebra? Mas cu tur cos e situacion di awe ta uno cu ta yama pa mas preocupacion con pa sigui.
Y, anos cu ta biba riba un isla chikito den Caribe, tin algo di haci cu tur esaki? A primera bista ta parce algo cu ta tuma luga leu di nos. Pero mas di setenta aña pasa tambe e tabata parce masha leu. Te un dia (16 di februari 1942) nos a manece como e unico parti di nos continente cu a ser ataca pa e forsa militar Aleman. A cay casi cincuenta morto, mayoria di nan tripulante di e tankernan na haf di San Nicolas. Te awe, di baina nos ta recorda nan te pa nan nombernan ta aparece na un luga di conmemoracion. Tin iniciativa pa crea varios museo na San Nicolas, loke ta di aprecia. Loke ta mas dificil pa comprende ta cu, asina leu cu nos ta na altura, no ta duna atencion na e momento historico importante aki. Y e motibo mas importante pa conmemora ta pa percura cu e mesun sucesonan ey, di rabia y odio contra otro hende, djis pasobra nan ta diferente den rasa, color, religion, etc. tambe den e sociedad di como cien nacionalidad di cual nos ta bisa di ta orguyoso, nunca por tuma luga.

robotstxt: allowed

filter: keep


text:
17 Feb Jump up pa hende grandi
Pa e di dos biaha Fundashon Birgen di Rosario a organisá un tremendo jump up pa grandinan di Huize Welgelegen/Habaai, Richardushuis, Nos Lanterno i Pasadia Mi Amparo. Grandinan por a kana den e marcha i asta hende den ròlstul por a partisipá i disfrutá di e evento aki. Tabatin entre otro bùs, outo i ‘trolley train’ disponibel pa transportá e grandinan.
Fundashon Birgen di Rosario a haña yudansa di Bos di Hubentut, Brigada di Seguridat i Formasho i Krus Kòrá Kòrsou durante e jump up. E tema di aña aki ta: Fantasia den fondo di laman. E grandinan a usa material di naturalesa i material resiklá pa dòrna nan paña.


text:
Kralendijk- E grado di bakunashon den porsentahe di habitantenan di 18 aña òf mas ta subiendo poko poko pero sigur. Ta asina leu 4140 hende a risibí tur dos bakuna, mientras ku 11.248 hende a risibí al ménos 1 angua kaba.
Awor e reto ta bai sinta den e echo si sufisiente hende ta sigui registrá pa logra e meta di un grado di bakunashon di 85% òf mas pa por konsiderá Boneiru komo ‘seif’. Ku e grado di bakunashon aki, ni maske tin hendenan infektá ta yega Boneiru, e virus di Covid-19 lo no por plama fasilmente mas.
Kòrsou
Na hermana isla Kòrsou e bakunashon ta kanando hopi rápido. Segun un grafik ku e korant Volkskrant a publiká Kòrsou aktualmente ta e pais ku ta bakunando mas rápidamente, na nivel mundial.


text:
Ally a hasi su ultimo training
Allyson lo competi den e 50m free
Allyson Ponson a hasi su utlimo entrenamento.
Awe den oranan di anochi aki na Tokyo, Allyson Ponson a hasi su ultimo entrenamento. Ally hunto cu Coach Ismael a hasi su ultimo entrenamento pa e gran evento di manjan.
Allyson lo ta competiendo den e 50m free aki na Tokyo. Un evento grandi caminda e topnan di mundo lo tey presente pa asina tambe bataya pa e final. Ally lo ta competiendo den heat nr 7 cu lo start pa 7:36 di anochi tokyo time cu lo ta 6:36 di mainta ora di Aruba.
Nos kier a desea Ally tur clase di exito.


text:
Jong Holland ta e úniko tim ku te ainda no a pèrdè niun wega den Kaya 6 di Liga MCB promé divishon. Ela gana awe djarason, 21 di sèptèmber, su di tres wega derotando Centro Barber 2 pa 0. Jong Holland awor ta okupá su só e promé puesto ku 10 punto. Jong Colombia a sufri su promé derota pèrdiendo kontra di Inter Willemstad 3 pa 1.
Federashon Futbòl Kòrsou (FFK) a sigui awe ku e kompetensia den Kaya 6 di Liga MCB promé divishon. Tabatin tres wega simultaniamente kuminsando 6or di atardi.
Jong Holland i Centro Barber a topa otro den Stadion Rignaal Jean Francisca. Na di 10 minüt di wega e trikolornan a bai dilanti via di gol dje hungadó Daal. Na di 90+ minüt Martina a hinka su di 14 gol pa seya e viktoria na 2-0.
Inter Willemstad a propiná Jong Colombia su promé derota den Kaya 6, ganando ku skor di 3 pa 1. E wega aki a tuma lugá den Stadion Ergilio Hato. Leuteria na apenas di 3 minüt a pone Inter Willemstad dilanti. Pop na di 21 minüt a ampliá e skor i e wega a bai sosegá 2 pa 0.
Na di 77 minüt di wega Koeiman ta kòrta e ventaha pa Jong Colombia: 1-2. Sinembargo dos minüt despues Pop ta bolbe skor pa asina seyá e triunfo pa Inter Willemstad. Awor Pop tin 9 gol hinká den Liga MCB promé divishon e aña’ki.
Den e di tres wega ku a tuma lugá den Stadio Dr Antoine Maduro e tim di Skèrpènè a gana ku skor di 2 pa 1 di Centro Dominguito. Rocha Gomez na apenas 5 minüt a pone e tim di fraternan 1-0 dilanti. Boelijn sinku minüt despues, esta na di 10 minüt, a skor e di dos gol pa Skèrpènè: 2-0. Martha na di 62 minüt a hinka e úniko gol pa Centro Dominguito.
E resultadonan aki ta trese ku ne ku Jong Holland awor ta úniko invikto i sólido na promé puesto ku 10 punto for di kuater wega. E tim a gana tres biaha i empatá un wega. Jong Colombia ta okupá e di dos puesto ku 7 punto: dos triunfo, un empate i un derota. Skèrpènè i Inter Willemstad ku nan respektivo viktoria awe a subi bai kompartí e di tres lugá ku 5 punto: 1 triunfo, 2 empate i 1 derota.
Fotonan: Jacinto de Jesus


text:
Skol ta habri bèk 10 di yanüari i tur personal di skol ta haña oportunidat pa tuma nan ‘Booster shot’ Entre 4 pa 8 di yanüari por pasa na SDK di 14:00 pa 17:00.
Skol ta habri bèk 10 di yanüari i tur personal di skol ta haña oportunidat pa tuma nan ‘Booster shot’
Entre 4 pa 8 di yanüari por pasa na SDK di 14:00 pa 17:00.
WILLEMSTAD – Minister di Enseñansa, Siensia, Kultura i Deporte (ESKD) sr. Sithree van Heydoorn den estrecho komunikashon ku e tim di Maneho di Krisis i den kontakto ku Direktiva di Skolnan a tuma e desishon pa habri skol bèk dia 10 di yanüari próksimo, na lugá di dia 6 di yanüari 2022. E desishon aki a keda tuma pa asina por revisá e protokòlnan eksistente i inventarisá e personal di skolnan ku ta infektá ku COVID-19 i alabes duna oportunidat pa personal di skol por tuma nan ‘Booster shot’.
For di momentu ku e variante nobo Omicron a bira konosí minister di ESKD, manera ya a ser indiká ta den kontakto direkto ku e tim di Maneho di Krísis pa tuma e mihó desishon pa nos enseñansa pero tambe pa trata mas tantu posibel pa evitá posibel kasonan di kontagio na skolnan.
Na mes momentu ta anunsiá ku tur dosente, maestro, personal atministrativo i personal no dosente ta haña oportunidat for di 4 di yanüari te ku djasbara 8 di yanüari 2022, di 14:00 pa 17:00 pa risibí “Booster Shot” na SDK. Lo tin un fila separa pa personal di Enseñansa.
Mas informashon relashoná ku komienso di skol, ta sigui riba djarason 5 di yanüari 2022.
—
Sr. Sithree van Heydoorn
Minister di Enseñansa, Siensia, Kultura i Deporte


text:
Kralendijk- E kantidat di kasonan aktivo di Covid-19 na Boneiru a yega 18 riba djasabra. Esaki despues ku 4 hende nobo a tèst positivo, i 2 otro hende a rekuperá.
Un total di 18 hende a pasa tèst djabièrnè di kual dos a resultá positivo.
E kresementu di kaso nobo na Boneiru no ta para riba su mes. Rònt mundu aktualmente ta mira ku kasonan ta subiendo atrobe, spesialmente bou di hendenan no-bakuná i hobennan. Kòrsou tambe, despues di un periodo hopi trankilo pa ku kasonan nobo di Covid, den último dianan tambe a registrá bastante kaso nobo.


text:
Parlamento di Kòrsou 200 aña morto di Almirante Luis Brion!
Parlamento di Kòrsou
200 aña morto di Almirante Luis Brion!
Riba djaluna 27 di sèptèmber 2021 a konmemorá 200 aña ku almirante Luis Brion a bai sosegá. Almirante Luis Brion a nifiká hopi pa entre otro Kòrsou, Venezuela i Colombia. Na Plasa Brion tabata tin un programa adaptá pa rekordá almirante Luis Brion.
Presidente di Parlamento señora Charetti America-Francisca i miembro di parlamento señora Giselle Mc William tabata presente den representashon di Parlamento di Kòrsou, i a pone un krans na e estatua di almirante Luis Brion na nòmber di Parlamento di Kòrsou.


text:
ORANJESTAD, Aruba: Relaciona cu un peticion oficial di Cruz Cora Aruba na Brouwerij Nacional Balashi, mesora MetaCorp a dicidi di haci un donacion di no menos cu 1 container di awa pa e damnificadonan na Sint Maarten.
Dialuna merdia, anticipando un cargamento di ayudo saliendo pa St. Maarten, a logra yena henter e container cu awa pa asina yuda esunnan trahando pero tambe e comunidad cu ta pasando dor di varios reto, despues di pasada di horcan Irma. Ora papia di un container, ta referi na mas o menos 2 mil caha di awa.
CEO di MetaCorp, Eddie de Veer, a desea hopi forsa na tur esunnan cu ta haciendo un esfuerso pa yuda nos rumannan di St. Maarten y a subraya e compromiso di e compania pa semper yuda den situacionnan asina.


text:
…Kòrsou a resultá den e 10 damanan di mas bunita di universo…
WILLEMSTAD- 22 di desèmber 2015 – Ofisina di Turismo di Kòrsou (CTB) i Coridja Stars Productions huntu ku komunidat di Kòrsou a yama Miss Universe Curaçao 2015, srta. Kanisha Sluis un kaluroso bon bini durante un resepshon na Curaçao International Airport.
Kòrsou kompletu a biba e momentunan emoshonante durante e sertámen di Miss Universe 2015, kaminda nos representante a yega den e tòp 10 di e damanan di mas bunita di universo.
Pa CTB komo e organisashon ku tin e lisensia di Miss Universe Curaçao i Coridja Stars Productions ku ta esun enkargá ku e preparashon di nos kantidat esaki ta un momentu di hopi alegria. Despues di un periodo di preparashon intenso ku nos Miss Universe Curaçao 2015, srta. Kanisha Sluis a pasa aden, nos tur por ta kontentu ku e resultado grandi aki. E nòmber di Kòrsou tabata ‘trending’ riba medionan sosial durante i despues di e sertámen di djadumingu último. Kanisha nos ta orguyoso di bo. Kòrsou pabien.


text:
Sociedade Esportiva Palmeiras
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Sociedade Esportiva Palmeiras, en breve Palmeiras, ta un klup di futbol di São Paulo, Brazil. E klup a wòrdu lanta na 1914 bao di e nomber Palestra Italia. Esaki a keda kambia na 1942 ora su identidat italiano tabata wòrdu asosiá ku e paisnan axis fo'i Di Dos Guera Mundial. E klup ta hunga den e kolónan bèrdè i blanku i ta un di e klupnan mas popular den e pais. Su rival mas grandi ta Corinthians.


text:
Oranjestad: Den oranan mas laat di mainta vocero di Cuerpo Policial di Aruba, a manda un Update, relaciona cu e di 61 Atraco, cual segun KPA a informa, cu e security guard lo a haci un denuncia falso di atraco.
UPDATE DI VOCERO DI POLIS a manda lo siguiente:
Di parti hefe di atraco team nos a caba di ricibi un update riba e caso di awe mainta.
Investigacion a mustra cu e security encuestion a hasi un denuncia falso di atraco/ robo arma.
E la bin admiti despues , door cu e la haya e porta di e negoshi habri e la spanta y ganja cu ta hende arma a intimide.
E persona encuestion lo wordo persigi pa hasi denuncia falso.


text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 10: Humildat den e Krisol
Humildat den e Krisol
Lesa pa e siman aki:
Ezek 24:15-27, , Eks. 32:1-14, , Mat. 5:43-48, 1 Pe. 2:18 25, , Salmo 62:1-8.
TEKSTO PRINSIPAL:
"Felis esnan manso di kurason; nan lo haña mundo komo propiedat" (Mateo 5:5).
sabbat, 27-08-2022
Nos no ta tende e palabra mansu usá frekuentemente, eksepto kisas ora nos ta lesa tokante Moises òf nos ta studiando e bienaventuransanan. No ta difísil deskubrí di kon tampoko.
Ta definí mansedumbre komo "soportá daño ku pasenshi i sin resentimentu". Nada straño ku nos no ta tende hopi di dje; e ta apénas un prueba bon respetá den kultura awendia. Tin biaha Beibel ta tradusí e palabra akí komo "humilde". Atrobe, humildat no ta un rasgo di karakter mirá komo deseabel pa mayoría kultura tampoko.
Pero mansedumbre, soportá daño ku pasenshi i sin resentimentu, ta un di e karakterístikanan di mas poderoso di Hesus i Su siguidónan. I tòg, e no ta un fin den su mes: mansedumbre di spiritu por ta un arma poderoso den man di esnan ku ta meimei di doló i sufrimentu. Enbèrdat, e krisol ta un gran lugá pa ,siña mansedumbre di kurason, pasobra a traves di nos propio mansedumbre i lugánan kibrá nos por ta testigu poderoso pa Dios.
Un Bista Riba e Siman: Kiko ta e relashon entre sufrimentu i mansedumbre? Kon, den nos propio mansedumbre i lugánan kibrá, nos por ta un testimonio pa otronan? Kon mansedumbre por ta realmente un fortalesa, no un debilidat, pa e kristian?
Studia e lès di e siman akí pa prepará pa Sabat, 3 di sèptèmber.
113


text:
E tabata un dia emocionante pa Duke and Duchess of Sussex momento cu nan a reuni cu Arsobispo Desmond Tutu den su fundacion legendario na Cape Town, riba nan tercer dia di gira. E pareha tabata hunto cu nan yiu Archie Harrison Mountbatten-Windsor, di cuater luna, haciendo su debut publico den nan gira real na Africa.
Archie, bisti den un paña stepia blauw di H&M, tabata mustra contento den brasa di su mama mientras cu e tabata den su prome salida oficial, documenta riba Sussex Royal Instagram stories. E fanaticonan real tambe rapidamente a señala con hopi e ta parce su tata Harry tempo cu e tabatin mesun edad.
Despues di e reunion cu e arsobispo, Harry a bula pa Botswana mientras cu e dukesa a realisa su so un bishita na Woodstock Exchange pa conoce e muhernan empresaria, cu ta traha den tecnologia. Despues, Meghan a haci un stop na mother2mothers, un organisacion cu ta entrena y emplea muhernan cu ta biba cu VIH, unda el a haci donacion di algun pañanan uza di Archie.


text:
KRALENDIJK – Politiconan Boneriano ta hopi rabia y indigna pa e sugerencia di minister Kasja Ollongren recientemente cu esnan den Caribe Hulandes (incluyendo Bonaire) mester baña menos y usa menos airco pa e isla por tin un futuro mas ‘duradero’. Un di e politiconan ta diputado Nina den Heyer. “Mi a cuminsa cansa cu 11 aña despues ainda ta keda hasi e mesun inschattingsfout nan ki” sra den Heyer a comenta na noticiacla.com.
E CARTA
Den e carta, e diputado ta mustra e mandatario Ollongren e.o. di ta sorprendi cu e declaracion haci di e mandatario, referente spaarmento di energia den Caribe Hulandes. Segun e diputado, e investigacion cu e mandatario Hulandes ta basa su mes ariba, no ta representativo. Esaki pasobra e.o. e investigacion tabata uno digital, mientras cu hopi cas no tin internet pues no por a participa na e encuesta haci. Segun e diputado, e ta puntra e mandatario si no ta miho usa e plan cu e compania WEB a presenta, di inversionan cu mester conduci na spaarmento di energia. Problema ta cu e gabinete Hulandes ainda no a tuma un decision riba esaki. E diputado ta finalisa bisando cu e declaracion di e mandatario Hulandes, a pone hopi hende na Bonaire rabia. Lesa e carta manda AKI.


text:
Riba diadomingo 23 di mei a detene dos persona na Aeropuerto Internashonal Flamingo pa sospecho di tin den posesion y/of pa traficacion di substancia narcotico. E detencion a tuma luga en conexion cu un control conhunto di Koninklijke Marechaussee y Duana Hulanda Caribense.
Durante di e control a controla algun persona dor di haci uzo di un test di urina, loke ta indica si posiblemente un persona tin droga den su curpa. Di e personanan controla, dos a test positivo. A base di esaki Duana a detene e personanan aki y a pasa nan pa Marechaussee.
Despues di detencion tur dos sospechoso a coopera cu e control pa medio di un ‘bodyscan’, cu cua por mira si ta transporta droga den curpa. Un persona a ser laga den libertad despues di e scan, e di dos persona a keda den detencion en espera di investigacion mas aleu.
Koninklijke Marechaussee y Duana Hulanda Caribense regularmente ta ehecuta control conhunto na aeropuerto na Boneiro, cu como meta identifica y para criminalidad cu ta crusa frontera. Koninklijke Marechaussee ta ehecuta e investigacion mas aleu riba encargo di Ministerio Publico.


text:
Na final di 2018, a establece un acuerdo di colaboracion entre diferente departamento di gobierno cu ta concerni cu e topico di Medio Ambiente. E team ta hiba e nomber di Milieu Samenwerkingsteam (MST).
MST ta consisti di siguiente departamentonan: Korps Politie Aruba (KPA), Bureau City Inspector (BCI), Directie Volksgezondheid (DVG), Dienst Techniesche Inspectie (DTI), Serlimar y di DNM. E acuerdo entre e departamentonan ta pa conhuntamente trata e tantisimo casonan di keho cu ta drenta na tur e departamentonan menciona y relaciona cu asuntonan di Medio Ambiente.
E kehonan ta drenta via Infraruba, telefoon, medionan skirbi manera email, accionnan di firma etc. E departamentonan ta reuni riba e kehonan y ta: pone prioridad na esunan cu urgencia, ta asigna un di e departamentonan pa ta trekker, ta consulta/busca e leynan cu ta regarda e asunto, y ta acerca esun cu ta haci su mes responsabel pa e hecho treci dilanti den e keho pa yega na un posibel solucion. Hopi biaha ta trata di un vecindario cu ta sufri un molester. E kehonan cu ta drenta ta porehempel: cria di bestia den bebouwde kom, keho regardando awa di pos riba caminda publico/tereno di hende/pa muha mata, molester di zonido, molester di autonan bieu cu ta trece sushedad y cu ta forma criadero di insectonan/djaka cu por causa malesanan contagioso pa hende.
E kehonan di criamento di bestia den bebouwde kom ta KPA y DVG atende esaki mayoria biaha. E articulonan 20 y 30 di Algemene Politie Verordening (APV) ta bisa cu ta prohibi pa cria bestia den bebouwde kom. E ta forma, no solamente, molester pa vecindario, pero tambe por trece cune malesanan contagioso pa hende.
DVG y BCI ta atende cu kehonan regardando awa di pos di vivienda. E actonan aki ta contra di e APV, articulonan 16, 17, 23 y 27. Tin kehonan ta drenta contra companianan cu ta benta awa di pos/laundry esakinan ta wordo atendi door di DVG y DNM. DVG ta duna asistencia cu testnan unda ta necesario pa substancia/confirma e casonan.
KPA y DVG ta atende casonan di molester di zonido. E ley di Hinderlijke geluidsverordening ta trata cu e casonan aki. Den e caso aki ta acerca DTI tambe pa coopera cu midimento di zonido.
Pa asuntonan di autonan bieu riba terenonan of banda di caminda, KPA, BCI y si ta necesario Serlimar ta trata e kehonan aki. KPA ta tene su Bario Rechercheurs na altura di tur e accionnan cu nan lo tuma den bario. Semper ta purba di yega na un solucion y ta busca e cooperacion di tur envolvi. Sa sosode cu ta referi algun caso na Openbare Ministerie (O.M.) por medio di un procesverbaal. Esakinan ta casonan cu lo por culmina cu un sancion.
DNM lo sigui informa comunidad pa nan ta al tanto di e leynan cu ta regarda cuido di nos medio ambiente. Tambe nos ta pidi pa uza e plataforma Infraruba pa kehonan di medio ambiente.


text:
Nicola Glass a join Kate Spade New York como Director Creativo na januari 2018. E ta responsabel pa dirigi tur e aspectonan creativo di e marca cu tin 26 aña riba mercado, incluyendo acesorio pa hende muhe y diseñonan ‘ready-to-wear’, imagennan di e marca y atmosfera di e tienda.
Na e yegada di Nicola na Kate Spade, el a busca pa honra e origen di e marca, evolucionando e codigonan existente di e cas den su manera conceptual y sofistica, explorando y estableciendo elementonan iconico den tur e categoria y temporadanan, manera e spada den varios forma como detaye di diseño den hardware y prints.
Nicola a bisa cu el a mira asina hopi oportunidad pa evoluciona e coleccion, manteniendo na mesun momento e legado solido di e marca di Kate Spade y su personalidad unico. En general, e coleccion ta mas moderno y menos retro. E ta alabes sofistica y hubenil, cu un aire di sensualidad. E detayean ta hopi importante pa Nicola Glass. E productonan nobo ta pa experiencia nan di cerca, no tur cos ta visibel a primera vista.


text:
Herusalem
Herusalem ta kapital di Israel. (na hebreo: ירושלים Jerusjalajim, na árabe: القدس al-Quds) ta un di e binti siudatnan mas bieu na mundu y ku ta kontinuamente poblá.[1] Ta konsiderá Herusalem un siudat sagrado pa e tres religionnan abrahamiko, esta Hudaismo, Kristianismo y Islam.
Status[editá | editá fuente]
Tantu Israel komo Palestina ta demandá ku Herasalem ta nan kapital. Pa esaki ningun di e dos pais a risibi rekonosimentu internashonal. Mayoria pais ta mantene nan embahada na Tel Aviv.


text:
Ruta
Timmer Advocatuur ta situá den e Cité Gebouw na Laan op Zuid 153 na (3072 DB) Rotterdam.
E ofisina to bon aksesibel ku auto i transporte públiko.
Aksesibilidat ku transporte públiko:
Trèm: liña di trèm 20, 23 i 25, baha na parada di trèm Lodewijk Pincofssweg. Despues tin ku kana 3 minüt pa yega na e Cité Gebouw.
Metro: liña di metro D en E, baha na parada di metro Wilhelminaplein. Despues tin ku kana 4 minüt pa yega na e Cité Gebouw.
Bùs: bùs 60, baha na parada di bùs Wilhelminaplein. Despues tin ku kana 3 minüt pa yega na e Cité Gebouw.
Boto: e Cité Gebouw tambe ta aksesibel ku barku (watertaxi òf waterbus). Pa mas informashon bishita e website di www.watertaxirotterdam.nl òf www.waterbus.nl
Aksesibilidat ku outo:
Biniendo for di e direkshon di Amsterdam, Den Haag & Utrecht:
- Riba A20 sigui direkshon di Dordrecht/Breda (A16).
- Riba ring Rotterdam, bai den direkshon di Centrum/Capelle a/d IJssel.
- Despues, promé ku e Van Brienenoordbrug, tuma e salida Centrum.
- Na e lus di tráfiko bai rechts riba e Maasboulevard. Ta sigi e kaya te ku yega na Erasmusbrug.
- Despues ta kita na man drechi, subi Erasmusbrug.
- Na final di e brug, ta kita na man robes.
- Na e promé lus di tráfiko, sigui stret i a yega Laan op Zuid.
- Despues di un minüt, a yega na e Cité Gebouw na man drechi.
- Por parker e outo den sirkania di e Gebouw.
Biniendo for di e direkshon di Dordrecht & Breda:
- Riba A15 sigui direkshon di Rotterdam/Capelle a/d IJssel (A16).
- Ora ta yegando Rotterdam, sigui e baan na man drechi.
- Despues tuma e salida 24 den direkshon di Feijenoord/IJsselmonde.
- Riba e rotònde promé di e Feijenoordstadion, ta kita na man drechi.
- Despues sigui stret pa yega na e Laan op Zuid.
- E Cité Gebouw ta situá kasi na fin di e Laan op Zuid na man robes.
- Por parker e outo den sirkania di e Gebouw.


text:
4 di yüni
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
4 di yüni ta e di 155 dia di aña (156 den un schrikkeljaar) riba e kalènder gregoriano. Ta resta 210 dia pa finalisa e aña.
A sosodé[editá | editá fuente]
- 1951 - Na e kuater teritorio insular di Antias Hulandes, esta Kòrsou, Aruba, Boneiru i Islariba, a tuma lugá e promé elekshon pa Konseho Insular desde introdukshon di e Eilandenregeling Nederlandse Antillen (ERNA).
- 1962 - Na e seis isla di Antias Hulandes a tuma lugá e elekshon pa Parlamento di Antias Hulandes.
- 1970 - E islanan Tonga ta independisa di Imperio britániko
- 1978 - Na Colombia, ta elegi Julio César Turbay Ayala komo presidente.
A nase[editá | editá fuente]
A fayesé[editá | editá fuente]
A selebrá/konmemorá[editá | editá fuente]
- Dia Internashonal di Muchanan Inocente Viktima di Agreshon
- Tonga - Dia di Independensia


text:
aruba
-
Lima2019
Weganan Panamericano a jega su final
E Weganan Panamericano Lima 2019 a yega su final cu Aruba marcando historia cu nos prome medaya di e weganan.…Read More »
-
News
Aksel ta ricibi su medaya
Momento cu e atleta di Beach Tennis Aksel Samardzic ta ricibi su medaya di brons na Rosario. Momento cu e…Read More »
-
News
Duo masculino Beach Tennis cla pa e final
E duo di beach tennis Sander Castro y Aksel Samardzic ta cla pa e gran final manjan aki na Rosario…Read More »
-
News
Bandera a cuminsa bula na Rosario
Aruba su bandera a cuminsa bula awe na Rosario Awe mainta a tuma lugar oficialmente e ceremonia di bandera na…Read More »
-
News
Buki Conmemorativo 46 atleta Olimpico Arubano
Comite Olimpico Arubano a presenta nan buki conmemorativo di e 46 atletanan Olimpico Arubano Durante un bunita ceremonia celebra na…Read More »
-
Barranquilla2018
Team Aruba Bowling ta conta di nan prome dianan
Team Aruba Bowling femenino ta conta di e prome dianan di competencia na Cali, Colombia pa e Weganan Centroamericano y…Read More »
-
Barranquilla2018
Ceremonia Apertura Barranquilla2018
Diahuebs anochi den e stadion Metropolitano Roberto Melendez a tuma lugar un bunita ceremonia di apertura di e XXIII Weganan…Read More »
-
Barranquilla2018
Aruba yama bon bini na Barranquilla
Diahuebs mainta, e delegacion Arubano participando na e Weganan Centroamericano y del Caribe Barranquilla 2018 a keda oficialmente yama bon…Read More »
-
News
Juelle Thode ta planta mata na Villa Centro Americano Colombia
Lo crea un Villa Centro Americana sostenible mientras cada pais participante na dicho weganan a planta un mata. Diabierna den…Read More »


text: KRALENDIJK – Aktualmente tin hopi reklamo di habitantenan di E.E.G Boulevard tokante e kanalnan ku WEB N.V. a koba i ketu bai ta habri sin ku a sera nan. Esaki ta trabounan di renobashon di e liñanan di awa di irigashon ku mester transportá awa di irigashon bèk pa hotelnan (9e EDF). E proyekto ta kuminsá na Belnem i ta kaba na altura di planta di awa na Hato. Por komprondé ku diferente habitante di e área di Belnem a tuma kontakto ku WEB, i nan a menshoná ku ta bai publiká un komunikado pronto tokante e trabounan. Segun e habitantenan e situashon ta asina ya pa 1 luna i 10 dia kaba. Nan no por risibi bishita na kas, tin hopi bochincha i stòf. Ademas esaki ta forma un situashon peligroso ku dos outo no por pasa banda di otro. E komunikado sigur lo no sera e buraku òf kanalnan habri, tabata loke e hendenan a menshoná. Pa e motibu aki nan a tuma kontakto ku Radio Live 99.9 FM, i a papia di e situashon. Radio Live 99.9 FM a tuma kontakto ku departamentu di informashon di WEB, i nan a splika ku nan tin atenshon pa e situashon. Nan a menshoná ku ta bai sali un komunikado, kaminda ta duna mas informashon kon leu e trabou nan ta, i kiko ta bai sosodé tokante e kanalnan habri. E trabou nan ta den e promé fase, i ta bai den bon direkshon pa kontinuashon. A menshoná tambe di parti WEB, ku outonan ta kore ku velosidat haltu den e área, i ta bon pa outomobilistanan tene kuenta ku e área, kaminda tin trabou ta tumando lugá kantu di kaminda. Pues WEB ta bai publiká un komunikado ku ta informá tokante e trabounan den e área di Belnem, i ta kontinuá informando e pueblo ku regularidat.


text:
The content originally appeared on: Diario
ORANJESTAD (AAN): Tabata Diadomingo banda di 1:25 am, cu un unidad di Polis di Noord ta coriendo riba Irausquin Boulevard bayendo panort.
Net ora cu nan a yega banda di Palm Beach Plaza, nan a haya peticion pa bay na The Village Mall pa un pelea.
Ora cu Polis a yega den e parkinglot di The Village Mall, nan no a topa cu ningun pelea. Nan a controla full e parkinglot, pero a haya nada. Net ora cu Polis ta bayendo pa drenta nan unidad bek, algun hende a cuminza grita Polisnan, cu un homber a wordo hinca banda di South Beach.
Polis di leu por a mira un grupo di hende para rond di un persona. Esaki ta na e area principal di South Beach Center, cu ta conecta e parkinglot.
Agentenan a yega cerca, y bin haya un homber drumi riba un di e mesanan eynan. Mesora a pidi Central pa manda Ambulans cu urgencia. E oficialnan a mira cu e homber aki tin varios mancha di sanger na parti dilanti di su Shirt blanco. Testigonan a bisa Polis, cu e victima di inicial P. tin un hinca basta grandi na su lomba. Polis a tira un bista y a nota cu e victima tin algun hinca na su barica, y tambe un hinca grandi y grave na su lomba.
Polisnan mesora a puntra e homber si acaso e sa kende a hink’e. E homber a contesta cu e sa bon bon kende a hink’e. E victima a bisa Polis, cu ta trata di e agresor di inicial B. Polis a puntra e victima si e por describi e sospechoso B. aki.
E victima a bisa Polis cu e agresor B. tin color di cuero blanco, y ta core un Nissan blanco.
Ambulans a yega y nan a cuminza traha pa stabiliza e victima, y prepara pa move cu urgencia pa Hospital cune. Mientras cu Polis ta wardando pa e Paramediconan bay cune, diripiente un persona a bin notifica Polis cu tin un homber cu hopi sanger na su cara, cu un ‘hoodie’ shinishi, ta haciendo fastioso net banda di e unidad di Ambulans. E persona a bisa cu e homber ey haciendo fastioso, ta actuando comosifuera e ta bao influencia di droga of algo otro, mirando su comportacion.
Polis a cana bay na e Ambulans, y a mira e homber. Nan a bay mesora den su direccion. Nan a mira e homber aki ta bulando, y haciendo movimentonan raro cu su mannan. Agentenan a yega cerca y a bay papia cune. Pero cu su forma di actua, Polis a cuminza sospecha cu e ta bao influencia di droga. Tambe a mira cu e tin sanger na su cara y paña, y e ta tur na sudor. Aki a lanta sospecho cerca Polis, cu e homber aki lo ta envolvi den e prome informe di pelea.
Prome cu Polis a bisa e homber cu nan ta detene pasobra e ta burachi riba caya, ata e persona a cuminza rek un careda y core bay pariba. Polis tambe a cuminza core su tras, y nan a mira con el a zwaai algo tira den mondi cu tin pariba di e parkinglot.
Na un forma tactico Polis a yega cerca y a manda e homber na suela. E sospechoso a cuminza resisti fuertemente contra Polis. Ora cu porfin a pone boei na su mannan, a bay check den e mondi y a descubri cu ta un cuchiu el a zwaai benta abao.
E homber B. a wordo deteni basa cu el a viola Articulonan 3:52 y 2:133 di Codigo Penal, y Articulo 1 di Ley di Arma.
Net ora cu Polis tabata na suela ta atende e sospechoso, e agente a sinti con un otro hende a yega cerca y pusha e agente cu forza na su lomba. Tambe a mira con e homber desconoci aki a trata varios biaha di scop e sospechoso cu e momento ey Polis tabatin na suela.
Aki Polis a duna e persona ordo pa e bay di eynan, pero e no a mustra comprension y tabata kier a bolbe scop e sospechoso.
Relaciona cu e acontecimento nobo aki, Polis a detene e homber P. tambe pasobra el a viola Articulo 2:137 y Articulo 2:138 di Codigo Penal di Aruba.
Tur dos sospechoso a wordo hiba pa Warda di Polis, unda Fiscal Auxiliar a duna ordo pa tur dos wordo encarcela pa mas investigacion.


text:
FIFA a suspendé èks vise-presidente, Jeffey Webb pa bida largu.
FIFA a raya su èks vise president, Jeffrey Webb, di Cayman Island pa bida largu for di fútbòl. Ademas e organisashon a imponé un but di 1 mion dòler pa e anterior presidente di tantu CIFA komo CONCACAF. Den un deklarashon resien e komishon di étika di FIFA a anunsiá e rayamentu pa bida largu di Webb for di fútbòl i a bisa ku e ta kulpabel di violashon di vários reglanan di FIFA i kódigo di étika di e organisashon. Webb ya kaba a atmití un kantidat grandi di ofensanan relashoná ku froude durante su presidensia. Jeffrey Webb te ainda ta bou di “detenshon di domisilio” (huisarrest) na Merka, mietras e ta warda riba su sentensia ku lo ta na luna di novèmber 2016. Entretantu tin hopi pregunta sin kontesta ainda, pa sa kon eksaktamente Cayman Islands Football Association (CIFA) su fondonan por a keda afektá dor di Webb su aktividatnan, dilnan ku el a sera i transakshonnan finansiero ku a tuma lugá, huntu ku e anterior tesorero di CIFA, Watson i otro ofisialnan di CIFA.


text:
PAYOLA TA DEN STUDIO DI GRABASHON
NAN TIN 2 PIESA KAYÓN PENDIENTE
KRALENDIJK — E banda nobo ku ta karga e nòmbr Payola ta den studio di grabashon i ta trahando riba 2 produkshon propio. Ya Semi Marten ta kasi kla ku grabashon di su piesa ku hopi chens ta bai karga e titulo di kansion “Ayera”. Ainda no tin fecha pa estrená e kansion aki, mirando ku hopi chèns e lo bai bini akompañá ku su videoclip. Gerald Alberto tambe ta grabando pa ku su kansion huntu ku Payola tambe. Mester remarká ku tantu Quincy “Biggie” Comenencia i Dwight “Buchi” Leoneta ta na Boneiru pa asina traha riba e parti di e produkshonnan aki.
Nos a menshona kaba ku farandula ta “On Fire” i nos lo keda monitor e moveshonnan djaserka.


text:
KRALENDIJK – Un suidadano hopi prekupá i ku ta respetá nos himno i bandera, a trese su prekupashon na mesa di redakshon di Notisia Live99. E suidadano a bisa: ”Nada kontra di adòrno di pasku, pero mester sa si na unda ta pone esakinan. Un bandera di bo isla ta algu di honor i rèspèt. Nos tur mester sa ku un palu di bandera ku su bandera di bo Pais mester wòrdu respetá sèmper i mester keda para su so riba su kurpa. Nada kontra di e adòrnonan abou riba e rotònde, eseinan no ta mishi ni ku e palu, ni e bandera’. E suidadano a sigui bisa: ‘kon por ta posibel ku nos mandatarionan por pèrmiti pa pone adòrno na nos palu di bandera, kaminda nos bandera ta waya ku tur honor. Esaki ta un bèrguensa nashonal. Nos departamentu di Protòkol ta esnan ku mester sa e reglanan di un Himno i Bandera mihó’.
E suidadano ta sugerí nos Gezaghèber Edison Rijna, pa manda kita e adòrno na e palu di bandera inmediatamente.
Esaki segun e suidadano ku ta respetá nos Himno i Bandera.


text:
E tema di e aña aki ta toca derechonan humano y kico tur e paisnan den Reino Hulandes ta haciendo of a haci caba, desde e ultimo UPR, pa asina mehora e derechonan humano.
Como parti di e conseho di Derechonan Humano di United Nations, e “Universal Periodic Review” UPR ta un proceso unico di United Nations (UN), caminda e 193 estadonan cu ta miembro di UN ta examina otro estadonan cu tambe ta miembro di UN, cu e meta pa trece mehoracion den e proteccion y promocion di derechonan humano den cada pais. Awe, durante e prome sesion di e di cuater ciclo di e UPR, e estadonan cu ta miembro di UN a examina e cuater paisnan di Reino Hulandes esta; Hulanda, Aruba, Curaçao y Sint Maarten.
Minister Tjon a elabora brevemente riba kico tur a haci:
- pa asina mitiga e impacto di e pandemia;
- pa brinda ayudo na inmigrantenan, y pa combati traficacion di hende y abuso domestico;
- pa fortifica derechonan di mucha, esaki den forma di e proyecto di “Mi Mesun Heroe”;
- pa loke ta trata e proyecto conhuntamente cu CEDE Aruba pa trece mehoracion den nos barionan.
Por ultimo, a indica cu Gobierno di Aruba ta traha diligentemente pa crea oportunidadnan mucho mas miho pa cada ciudadano, pero tambe pa construi un base mucho mas solido pa e futuro generacion, cu tin como tarea di hiba Aruba padilanti, den un mundo cu ta evolucionando rapidamente.
Gobierno di Aruba ta kere den un enfoke centralisa riba e ser humano, pa loke ta trata “policy-making” caminda e “Sustainable Development Goals” (SDG’s) ta guia nos den e proceso y ta reenforsa e implementacion di derechonan humano.
Pa e motibo aki tambe, presupuesto di pais Aruba ta mara na e SDG’s, y como tal Parlamento di Aruba tin un comision special cu ta comproba si e SDG’s ta wordo netamente incorpora y implementa den e presupuesto.


text: KRALENDIJK – Mardugá di awe djamars momentu ku trahadónan tabata deskargando e barku Doña Luisa, a surgi un insidente. Ta trata di un kònteiner ku a bòltu for di riba e barku menshoná, i a kai riba un banda riba waf. E kònteiner tabata riba e barku i tabata sakando nan ku trèker i pone riba waf, pa despues sigui nan destinashon. Pa un òf otro motibu un kònteiner a lèn i kai riba waf. E trèker a keda di banda riba e barku. Trahadónan a atendé ku e situashon i a pone tur kos despues di un momentu na òrdu. No tabatin niun hende herida den e insidente. Solamente un daño material chikitu.


text:
ORANJESTAD, Aruba: Leo G. a pasa buska e tremendo check di Afl. 62.500,- cu a wordo gana cu wega di Zodiac. A cumpra e numbernan di suerte na Suemar Lottery, na Paradera, riba 27 di juni, 2017. Ya pa su majan mes e la pasa cobra e bunita premio, na oficina principal, na Paardenbaaistraat 10, Oranjestad.
Cu e wega di Zodiac bo por multiplica bo inversion, cuminsando cu 50 cent. Ora bo tin 4 number y signo corecto bo ta gana 25 mil florin, cu 1 florin. Cu 5 florin bo por gana 125 mil florin. Si bo inverti 10 florin bo por gana e suma di 250 mil florin. Zodiac ta hunga tur merdia, di dialuna pa diadomingo, y anochi tin sorto di dialuna pa diasabra.
Lotto, e loteria di Aruba tin diferente wega; Catochi, Big 4, Zodiac, Wega di Number Korsou di Lotto, Lotto di Dia, Lotto 5, Mini Mega cu su Mega Plus y e diferente weganan di Raspa y Gana. Cumprando Lotto bo ta contribui na deporte riba nos isla. Meta di e fundacion ta pa organisa loteria, cambia bida di su hungadonan y na mes momento inverti den deporte local pa medio di donacionnan na e comision di subsidio.


text:
Luna di Mei un grupo di venesolano ku ta biba na Boneiru for di basta aña kaba pa medio di un karta a pidi Konseho Insular pa evalua e posibilidat di trese un presentashon investigatibo tokante e krisis di Venezuela,
Kralendijk, 30 di Mei 2017. Kuminsamento di luna di Mei un grupo di venesolano ku ta biba na Boneiru for di basta aña kaba pa medio di un karta a pidi Konseho Insular pa evalua e posibilidat di trese un presentashon investigatibo tokante e krisis di Venezuela, Konseho Insular a kontesta e karta aki i a bai di akuerdo, nan a duna e grupo di kuater venesolanonan aki e oportunidat di hasie nan presentashon riba e reunion di “Komishon di Bienestar i Sosiedat” (Sammeleving & Zorg) djarason 24 di Mei, 5or dia atardi na Passangraham.
E titulo di e presentashon tabata “Venezuela den krisis”. Ophetibo di nan presentashon tabata pa mustra gobierno di Boneiru e problematika i krisis severo ku e pais bisiña ta bibando awroaki, por ehempel: problemanan ekonomiko, di alimentashon, di salut, problemanan grave di violashon di leinan i konstitushon, violashon di derechinan humano i hasta deskonosimentu pa e Asamblea Nashonal i nan diputadonan ku nan a wordu elehi pa pueblo komo nan bos; e presentashon aki no tabata algu politiko debi ku nan no ta politikonan, e presentashon tabata pa duna di konose hechonan i situashonan real ku debi na e blokeo informativo (sensura) ku tin na Venezuela difisilmente gobierno venesolano lo ta mustra of trata di forma serio i ophetibo manera mester ta.
De nan presentashon nan a hasi enfasis riba sinku puntonan: Antesedentenan di e Krisis (promesanan di kambio, dialogonan falsu, sistema represor, ekspropiashonan, kolapso di sistema di salut i sistema ekonomiko, etc.); Protestanan (manifestashonan, represhon, violashon di derechinan humano, etc.); Krisis Humanitario (eskasedat di alimentonan i remedinan); Posishon Internashonal (pronunsamento di gobiernonan i organismonan internashonal); nan a finalisa nan presentashon ku e punto: Retorno na Demokrasia (akshonan pa restablese sistema demokratiko na Venezuela).
E reunion a bai hopi bon pues durante kasi 40 minut e grupo aki a duna parlamentarionan i Diputado presente hopi informashon for di fuentenan konfiabel i rekonose manera: “Foro Penal Venezolano”, “Human Rights Watch”, “Amnistia Internashonal” entre otronan; nan tambe a dokumenta kada informashon ku portretnan i reportenan di medionan. Oudiensia a mustra un interes enorme riba e presentashon aki, algun parlamentario a bini ku preguntanan i na final nan a manifesta nan kompleto disposishon pa yuda i kopera pa lo por logra ku Venezuela lo por sali di e severo krisis aki: “ounke Boneiru ta chikitu pa lo por tin un impakto, nos ta bai aporta nos granito i eksplora posibilidatnan di ayudo pa Venezuela”, nan a bisa.
Yvette Molina, Justino Bravo, Miguel Gonzalez i Carlos Lopez Natera, nan a bisa ku “ounke nos ta leu for di nos pais, nos no por ta ousente i relaha riba e problematika i krisis severo ku Venezuela i su hendenan ta bibando”; pueblo venesolano mester di apoyo, solidaridat i koperashon di nan amigonan i bisiñanan pa por logra re-establese demokrasia. Nan a bisa: “nos mester sa ku esun ku ta sosode na mi bisiña su kas semper di un manera of otro lo ta bai tin afektashon riba mi kas tambe, ora ku un kas ta na pas sobra di bario ta na pas tambe”.
Venezuela i Boneiru nan ta uni pa lasonan historiko, komershal, geografiko i kultural, lasonan di hermandat ku mester ta aworaki mas uki ku nunka pa asina lo por defende e respet pa derechinan humano, esaki ku libertat, hustisia i pas; asina nan a bisa.


text:
WILLEMSTAD- 12 di mei 2015:- Resientemente Ofisina di Turismo di Kòrsou huntu ku partnernan lokal a konkluí un roadshow na Medellin, Colombia ku a hiba di titulo ‘Colombia mas cerca 2015’. Mustrando e interes kresiente di Kòrsou serka Colombianonan. E roadshow a reuní representantenan di hotèl, operador di tour, kompanianan di aviashon huntu ku mayoristanan, agentenan di biahe i medionan di komunikashon na Colombia.
Durante 3 dia e tim di Kòrsou a tenevários presentashon edukativo pa e grupo di mayorista, agentenan di biahe i medionan di komunikashon. E roadshow ta forma parti di e esfuersonan pa asina demostrá Kòrsou su potensial tantu riba tereno komersial komo turístiko. Ademas e roadshow a brinda oportunidat tambe pa konsolidá e relashonnan ku Kòrsou tin kaba ku Colombia. Vários partner den industria tabat’ei presente pa asina duna informashon di e produkto i servisionan ku nan ta ofresé. E partnernan aki ta: Santa Barbara Beach & Golf Resort Curaçao, Renaissance Curaçao Resort & Casino, Sunscape Curaçao Resort,Spa&Casino, Hilton Curaçao, Kontiki Beach Resort, Papagayo Curaçao, Jan Thiel Resort Curaçao, Scooby Tours i Insel Air.
Komo parti di e roadshow a organisá un desayuno pa mayoristanan na Medellin pa asina duna splikashon di e plan di akshon pa 2015 kaminda ta inkluí e asina yama ‘mayoristas comprometidos’ esta e mayoristanan ku ta komprometé nan mes i ta hasi esfuerso pa bende nos destinashon Kòrsou. A organisá tambe un tayer pa mas di 40 agente di biahe kual a tuma lugá na e ofisina di Insel Air.
CTB a tene tambe un reunion ku DESTINOJET Medellin kual ta e mayorista ku ta enkargá ku e empresanan mas importante na Colombia manera Grupo BanColombia, Grupo Suramericana i Grupo NUTRESA. E reunionnan aki a kana hopi positivo. Kòrsou a sa di presentá su mes komo e sitio ideal pa por organisá eventonan grandi.


text:
Un persona ku demensia ora ku e ta agresivo
Apesar di bo esfuerso lo bo no por evitá tur biaha kondukta agresivo serka un persona ku demensia. Si bo haña bo den un kaso asin’aki? Nos tin p’abo un par di manera kon bo por trata ku esaki: Tene bo distansia i no tene Evitá diskushon i no laga bo wòrdu tenta pa kai den esaki Keda trankil i sòru pa bo famia/konosí por mira bo bon i trata ku bosnan por wak den…
Kiko Bo Por Hasi Ora Nanishi Ta Kore Sanger?
Sanger por kore for di un of tur dos di buraku di nanishi. Por ta tambe ku e sanger ta bai kore den bo garganta. Kiko bo ta hasi si bo tin ku juda un hende ku esaki? Bo ta lage len su kabes un tiki pa dilanti Lage supla su nanishi un biaha hopi bon No lage supla si e kousa ku e nanishi ta kore sanger ta bini dor di posiblemente un frakshon…
Famia a wordu diagnostika cu demensia?
Un famia di bo a kaba di wordu diagnostika cu demensia? I bo ke sa kiko bo tin cu regla? I prepara bo famia pa e temporada cu ta bini? Aki tin un par di teps Komparti e notisia di e diagnostiko cu bo famia. Asina bo ta evita cu hende ta interpreta lokual ta pasando robes. Stop di core auto. Si e persona hanja un aksidente kaminda e ta diagnostika cu demensia, seguro probablemente…
Kram Na Tripa Serka Un Bebi, Kousa i Tips!
Den e promé simannan di un bebi su bida e por tin hopi kram na tripa. Esaki no ta sosodé ku tur bebi. Kousa E kousa di esaki ta dor di ku su tripanan no a desaroyo kompletamente ainda. Apesar e tin ku kustumá ku e alimentashon ku e ta haña. Sòru pa e bebi bebe trankil anto ku e respu despues di kada alimento. Si e bebi bebe muchu lihé, airu por drenta i…
Hende Grandi I Alimento
Pa biba mas largu i pospone of preveni malesanan kroniko ta importante pa kome salu i hasi hopi moveshon(ehersisio). E proseso di biramentu bieu ta diverso serka tur hende. Un par di obstakulo pa hende grandinan kome salu por ta: Nan por tin problema pa kauw of guli Nan por tin mas ku un malesa kroniko i ta usa pa e motibu ey hopi remedi. E remedinan por tin efektonan sekundario manera boka seku, karni…
Bebi: Desarojo Di Un Bebi Den Su Prome Luna
Aki nos ta ta trese pabo un par di punto tokante desarojo di un bebi den su prome luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Bo bebi den su prome luna ta rekonose bo stem, ta rekonose e diferente holonan i ta komunika ku bo por…
Bebi: Desarojo Di Un Bebi Den Su Di 6 Luna
Aki nos ta trese pabo un par di punto tokante desarojo di un bebi den su di 6 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 6 luna di un bebi E bebi ku tabata drumi hopi awor ta un bebi investigador yen di…
Bebi: Desarojo Di Un Bebi Den Su Di 5 Luna
Aki nos ta trese pabo un par di punto tokante desarojo di un bebi den su di 5 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 5 luna di un bebi Den e periodo di 5 luna di bo bebi e por bai strek…
Bebi: Desarojo Di Un Bebi Den Su Di 4 Luna
I bo bida komo mama den su di 4 luna. Aki nos ta trese pabo un par di punto tokante desarojo di un bebi den su di 4 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e di 4 luna di un bebi e ta bai…
Bebi: Desarojo Di Un Bebi Den Su Di 3 Luna
Aki nos ta trese pabo un par di punto tokante desarojo di un bebi den su di 3 luna. Tene na kuenta ku e puntonan di desarojo di un bebi ku nos ta pone riba nos pagina no ta pa tur bebi igual. Paso no ta tur bebi ta desaroja mes lihe of mescos. Den e luna aki e bebi por bai distingi sonidonan ku e rekonose i sonidonan ku e no rekonose. E lo…


text:
ORANJESTAD,Aruba
Parlamentario Endy Croes kier atende un otro problema cu el a bin ta constatando. Despues cu siman pasa a accentua e tardansanan enorme cu tin na momento cu un entrepreneur solicita pa un permiso por ehempel di Koffiehuis, restaurant A of B pa nombra algun na DWJZ, ta un caminda di cruz cu basta burocracia promer cu e ciudadano logra haya un vergunning. Como cu ta 4 diferente departamento ta envolvi, entre otro DWJZ, Polis, Brandweer y DVG y cada un ta traha segun nan agenda cos ta cana demasiado slow. Parlamentario Endy Croes ta den reunion intensivo cu Minister encarga pa asina trece cambionan grandi e proximo lunanan den esaki. Gobierno a declara e aña aki e aña di innovacion y pues via un plataforma digital y instruccionnan concreto den un maneho nobo y “strak” lo mester alivia esaki cu por ehempel den 14 pa 21 dia maximo un ciudadano mester por tin su permiso cla.
Gastonan di notario demasiado halto
Parlamentario Endy Croes a sigui investiga e reclamonan cu ta bin dilanti y a cay riba un otro proceso cu ta trancando nos economia pisa. Desde momento cu un ciudadano kier lanta un NV of VBA te na e momento cu e haya un vestigingsvergunning ta dura por lo menos 4 luna cual ta imposibel pa un pais den desaroyo. Alabes Parlamentario Endy Croes ta accentua cu gastonan di notario ta demasiado caro pa solamente lanta un NV of VBA. Pa lanta un NV of VBA un ciudadano mester cuminsa cana su caminda primeramente via notario. Aki mester haci un cita y presenta pa yena un formulario, paspoort y verklaring di Afl. 10,- di Censo. Prijs na Aruba entre e 4 notarionan ta core entre Afl. 2900 pa Afl.3400,-, solamente pa lanta 1 compania. Parlamentario ta sinti cu esaki ta demasiado caro y por ehempel na Hulanda pa menos cu 500 Euro bo ta lanta un BV, holding of otro compania y hay’e cla inscribi na Kamer van Koophandel den menos di 2 siman. Parlamentario Endy Croes ta splica cu Aruba ta forma parti di Reino Hulandes y ta con ta posibel cu na Aruba tin tanto burocracia asina?
Un caminda di cruz
Ta urgi gobierno pa reuni cu e Notarionan pa yega na un consenso pa un prijs husto of ta obliga Parlamento bin cu un ley pa regula esaki. Banda di paga demasiado placa na Notario e averahe di tempo na Notario ta entre 6 pa 8 siman. Aki mester bisa cu DWJZ ta bolbe hunga un rol unda cu High Commissioner mester tuma un decision riba e nomber cu un ciudadano scoge pa su compania y esaki tambe ta tuma demasiado tempo. Atrobe na Hulanda e ta maximo 2 siman cla inscribi na KvK. Pues aki tambe mester haci un cambio drastico pa mehora nos servicionan cu tin nos economia tranca pa no bisa mata. Despues di esaki e ciudadano mester acudi na Economische Zaken pa solicita pa un vestigings vergunning. Un otro caminda di cruz ta cuminsa cu un tardansa di 8 siman atrobe, anto si bo falta cualkier documento esaki lo surpasa 10 siman.
Mester acelera e proceso pa haya permiso
Pues recapitulando desde lanta un NV of VBA na notario te pa bo por tin un vestigingsvergunning esaki ta tuma minimo 4 luna. Parlamentario Endy Croes ta accentua esaki ta si e departamentonan concerni tin bon beis. Simplemente esaki ta inaceptabel. Programa di gobernacion Hunto pa Aruba 2017-2021 tin stipula: “Gobierno lo aumenta efectividad y eficiencia di servicionan cu sector publico ta brinda na sector priva y lo elimina “red tapes” y tardansa innecesario den proceso di otorgamento di diferente permiso mediante un Ley di Restauracion Economico (Crisis en Herstelwet)”. Esaki hustamente pa acelera procesonan pa diferente tipo di permisonan.
Parlamentario Endy Croes ta pidi gobierno den e aña aki dedica na innovacion, ban dedica tempo pa atrabes di innovacion y digitalisacion por resolve nos problemanan di tardansa y burocracia y brinda e toolsnan necesario pa nos entrepreneurnan por contribui y yuda “spin off” nos economia.


text:
Kralendijk – Entidat Públiko Boneiru (EPB) ta informá komunidat i spesial outomobilistanan i siklistanan pa tene kuenta ku djárason 7 di aprel trabounan urgente di mantenshon ta tuma lugá riba e kaminda alternativo entre Kaminda Amsterdam i Kaminda Djabou.
Mirando e mal estado di e kaminda tin ku drecha esaki urgente. Ta kuminsá traha mainta 7 di aprel na e rotònde na Kaya Amsterdam. Lo duna tráfiko un ruta alternativo ku ta indiká ku bòrchinan.
Rotònde
E trabounan na e rotònde nobo ku ta konstruyendo pa basta tempu ta pará, poniendo ku automobilistanan mester sigui usa e kaminda temporal. Aunke tin hopi rumor ta kore rònt ku e rotònde lo ta mal konstruí, gobièrno no a saka komunikashon ofisial tokante estado di e rotònde ku mester a habri komienso di e aña aki.


text:
WILLEMSTAD- 24 di mart 2017 – E èks Miss Universo di Colombia, Paulina Vega, a bishitá Kòrsou resientemente pa realisá un ‘photo shoot’ pa e edishon di desèmber di e revista Maxim Colombia di kual e ta riba e portada. E modelo i èks reina tabatin un bishita ekstenso riba nos isla unda el a bishitá diferente arianan eksótiko di Kòrsou i na mes momentu tambe e tabata e protagonista di un ‘photo shoot’. Entre e lugánan ku e la bishita pa e sekshon di ‘photo shoot’ tin: Santa Barbara Beach Resort & Golf Resort, área di Pietermaai, playanan di Porto Marie, Cas Abou i Karakter.
Durante su bishita, Paulina Vega a publiká diferente di su eksperensianan riba su kanalnan di medionan sosial. Riba su Instagram ku tin mas ku 2.9 mion fanátiko el a publiká diferente video ku a generá alrededor di 1.000.260 ‘views’ i su fotonan a surpasá 500.000 ‘likes’. Su bishita na Kòrsou, a lanta kuriosidat serka medionan di komunikashon internashonal tambe; espesialmente medionan di komunikashon kolombiano ku tabata sigui kada paso di su bishita ku hopi euforia.
Paulina, tabata masha kontentu durante su bishita i a dediká mensahenan pa mustra su afekshon i apresio pa Kòrsou i su hendenan. Ofisina di Turismo di Kòrsou (CTB) ta masha orguyoso ku un otro revista di magnitut internashonal a bolbe skohe Kòrsou pa un produkshon fotográfiko. E foto ku ta kompaña e komunikado ta parti di e edishon di desèmber 2016 di e revista Maxim Colombia.


text:
…Ku 60 mayorista i representantenan di aerolínea…
WILLEMSTAD- 30 di novèmber 2017 – Di 29 di novèmber pa 2 di desèmber, Kòrsou ta anfitrion di ‘Curaçao Global Trade Symposium 2017’, ku ta konta ku partisipashon di 60 mayorista for di diferente parti di mundu. Ofisina di Turismo di Kòrsou (CTB), Curaçao Hospitality and Tourism Association (CHATA) i partnernan den sektor privá i públiko a uni pa realisashon di e simposio aki ku ta duna un kontribushon signifikante na desaroyo i kresementu di nos industria turístiko. E apertura ofisial a inkluí un spich di Minister di Desaroyo Ekonómiko, Dr. Steven Martina.
Añanan anterior tabata organisá un simposio pa kada merkado separá. E aña aki ta promé biaha ku ta organisá un simposio global kubriendo tur merkado den un solo simposio. Esaki ta konforme un di e metanan stipulá pa 2018, poniendo énfasis riba unidat i konsenso bou di tur merkado. E simposio global ta konta ku partisipashon di representantenan for di: Estado Unídos, Canada, Hulanda, Bèlgika, Alemania, Venezuela, Colombia, Brazil, Ecuador, México, Aruba, Trinidad, Repúblika Dominikana, Sürnam i Haiti.
Durante di e apertura di e simposio e partisipantenan a haña un presentashon di sr. Igor Beuker ku ta un siguidó di trendnan mundial. Sr. Beuker a elaborá riba e tópiko; futuro di biahe i turismo. Seguidamente a kontinuá ku un presentashon di e strategia global pa 2018 presentá pa CTB, CHATA a elaborá riba e produkto ku Kòrsou ta ofresé. Parti mèrdia a sigui presentashon di e plan di merkadeo 2018 di kada merkado. Parti anochi e partisipantenan lo bai eksperensia Punda Vibes i e aria di Pietermaai. Djabièrnè nan lo partisipá na un seshon di ‘Marketplace’ organisá pa CHATA kaminda nan lo topa di forma individual ku partnernan den industria privá, pa asina rekonekta ku nan i haña informashon di produktonan nobo. Lo klousura e simposio ofisialmente djabièrnè anochi ku un fiesta di gradisimentu organisá pa yama danki na kada partisipante pa nan trabou e aña ku ta yegando su final i na mes momentu ekspresá e speransa i konfiansa di por keda konta ku nan aporte den 2018 i e añanan benidero.
Un danki ta bai na tur e partnernan ku a kontribuí den realisashon di e simposio global kualnan ta: Business Serenity, Coral Estate, Hilton Curaçao, TMC, Santa Barbara Beach & Golf Resort, FBTT, Sunscape Curaçao Resort, Scooby Tours, MOOD Beach Curaçao, Fiesta Tours, Atlantis Adventures, Evento Curaçao, Renaissance Curaçao, Resort & Casino, Livingstone Jan Thiel Resort, Lions Dive and Beach Resort, Chobolobo, CAP, Licores Maduro i Miles Jazz Cafe.


text:
WILLEMSTAD – 26 di yüni 2017 – Resientemente Ofisina di Turismo di Kòrsou (CTB) a organisá e di dos workshop di ‘Social Media and Content Marketing’ pa partnernan den sektor privá ku e meta pa alsa e nivel di konosementu di e posibilidatnan ku merkadeo online ta brinda. A para ketu entre otro na aspektonan ku por yuda e sektor pa saka lo máksimo for di plataformanan sosial manera entre otro Facebook i tambe kon pa stimulá uso di un produkto òf servisio hasiendo uso di diferente hèrmènt online. E aña aki e workshop a konta ku un total di 80 partisipante. E partisipantenan a inkluí entre otro representantenan di: hotèl, restorant, atrakshonnan turístiko, sektor públiko i otro entidatnan ku ta aktivo den e industria di turismo i riba medionan sosial. Minister di Ekonomia, Dr. Steven Martina a trese un palabra di bon bini na apertura di e workshop i a enfatisá; si kolektivamente nos por logra na implementá ideanan i teknologianan nobo, Kòrsou i kada negoshi lo progresá.
E workshop a keda duná pa dos fasilitado, sr. Mike Brown fundadó di Brainzooming Group i Alex Greenwood di AGPR. Brainzooming Group, ta un kompania ku ta enfoká riba yuda klientenan krea impakto stratégiko i resultadonan ekstraordinario. AGPR ta spesialisá den e aria di komunikashon i merkadeo. E workshop a keda repartí den 3 seshon. Sr. Brown ku tabat’ei aña pasá tambe a start e promé seshon dunando un bista di e puntonan mas importante ku a keda tratá aña pasá. Tambe a para ketu na kon pa atraé e grupo di enfoke ideal pa kada produkto spesífiko. Durante di e di dos seshon a elaborá riba kon pa usa Facebook pa merkadeo online di manera efektivo i efisiente. E último seshon a duna esnan presente strategianan ku por keda usá pa reforsá esfuersonan di merkadeo online.
CTB ta kontentu ku e partisipashon aktivo di esnan presente i ta spera ku kada partisipante lo hasi bon uso di e konosementu atkerí na benefisio no solamente di nan negoshi pero pa e industria di turismo den su totalidat.


text:
Cu e slogan “Soy tu CANDY data”, e campaña politico di Candy Rasmijn-Reino pa e proximo alcalde di e ciudad di Magangué na Colombia, ta tumando hopi forsa. E no ta solamente e prome hende muher den e historia di su ciudad, cu a tuma e reto di postula pa alcalde, pero tambe e unico cu ta contra e corupcion. Candy a muda pa biba na Magangué pa traha riba e futuro di e ciudad unda el a nace. E apoyo grandi e tin di su casa, Donny Rasmijn, cu ta hunto cu ne como su consehero internacional den su reto nobo como politico.
E no tabata fácil pa Candy laga Aruba despues di 25 aña pa biba bek na Colombia, pasobra na Aruba e tin su amistadnan y el a traha su marca personal. Na Colombia e mester a traha riba su marca personal pa su comunidad por a acepte. Den su entrevista den revista FOCUS di e luna di augustus, Candy ta bisa con e ta premira e eleccion dia 27 di october pa Alcalde di Magangué. Ademas e ta conta con e ta sinti di bira wela na un edad asina jong y ki e nieta ta nifica den su bida. Busca bo revista FOCUS y lesa tur e detayenan di e bida y reto nobo di Candy Rasmijn-Reino.


text:
ORANJESTAD, Aruba –05 juli 2020: Veterinaire Dienst cu ta un servicio di Departamento di Salud Publico ta e seccion cu ta supervisa leynan cu ta relata na salud di animalnan. Veterinaire dienst ta traha cu diferente ley pa proteha nos comunidad di “zoonosis” cu ta malesanan transmiti di bestia pa hende manera rabies y covid-19, pa proteha nos fauna indemico y nos animalnan di malesanan infeccioso di bestia manera parvo y schroefworm. Veterinaire Dienst ta traha hunto cu Douane pa supervisa e ley di importacon di animal y pa salvaguardia salud di comunidad henter.
Na momento cu un persona tin pensa di biaha cu su mascota, ta deber di e persona pa di antemano revisa e condicionan rekeri na e instancia oficial di e pais na unda nan kier bai di biahe, pasobra cada pais tin nan leynan y condicionan.
Na Aruba ley ta stipula pa añas caba cu ta prohibi di bin cu cacho for di Sur- y Midden America incluyendo Mexico, St. Domingo, Haiti y Cuba.
Recientemente a sali den publicidad un caso unda un cacho illegalmente a wordo importa for di Colombia y atravez di medio di comunicacion kier hunga cu sentimento di comunidad pa di e manera aki purba obliga Veterinaire Dienst pa kibra ley, esaki sigur ta algo di lamenta profundo. E ley ta bisa cu no por importa cachonan for di e paisnan menciona.
Pa loke ta e caso particular aki ta asina cu 2 siman pasa a trata di drenta Aruba illegalmente cu e cacho. Douane cumpliendo cu ley no a permiti e cacho drenta Aruba y a splica corectamente na e doño e motibo di esaki. Den casonan asina unda ta purba importa animalnan illegal, normalmente ta purba di manda e animalnan bek nan pais riba e mesun buelo, pero esaki no a logra y douane a tuma contacto cu Veterinaire Dienst pa tuma e animal over. Desde e dia aki e cacho ta den quarentena manera stipula pa ley pa asina duna e doño chens pa regla pa e bestia bai bek. Lamentablemente e donjo no a usa e tempo aki pa busca solucion pa manda e cacho bek.
Den nos leynan e unico excepcion pa cu un famia por bin cu su mascota Aruba si e ta encera un verhuizing. Pa cu esaki tin condicionan hopi estricto y e cacho mester ta un miembro di famia, es decir e mester por a biba cu e famia mas cu 6 luna. Contrario na declaracion di e doño di e cacho, Douane y Veterinaire Dienst a constata cu e doño y e cacho no ta cumpli cu e exigencianan pa wordo permiti na Aruba. E cacho no tin tur e vacunanan y testnan nesesario, e cacho no por wordo considera un inboedel pa motibo cu pa un animal wordo considera un inboedel prosedente di Zuid America tin un proseso estricto y largo cu e cacho tin pa cumpli cu ne pa descarta tur malesa infeccioso y banda di esaki e cacho ta prosedente di un pais unda importacion ta estrictamente prohibi y esaki e persona tawata na altura di dje manera e mes a declara.
Casonan manera esaki ta sosode cu frecuencia y Veterinaire Dienst ta cumpli cu ley manera cu esaki ta indica. Veterinaire Diensta ta lamenta un bes mas cu kier trata na trapa riba nos leynan door di bay den publicidad. Leynan tey y nos tin pa traha y cumpli cu nan y Minister of Gobierno no por kibra esakinan.
Veterinaire Dienst ta haci su trabou pa vigila cu ningun animal ta drenta Aruba illegalmente cu e risico di por causa un brote of epidemia di malesanan infeccioso di animal aki na Aruba.
E cacho encuestion mester wordo manda bek pa Colombia pa asina evita cu lo mester pone drumi. E decision a wordo tuma cu e cacho lo tin cu bai bek. Ta e deber di e doño pa zorg pa esaki y e ta haya e espacio aki tambe. Nos ta lamenta cu e persona no a informa su mes promer cu e la importa e cacho y despues no kier respeta e reglanan y leynan vigente. Ley ta pa tur hende cumpli y e ley aki no ta permiti ningun gobernante pa haci excepcion riba dje.
Nos ta spera cu comunidad henter por compronde esaki.


text:
Wilhelminastraat – Diamars atardi pasa di 4’or algun rato prome cu Banco di Caribe ta cera pa e dia, Brandweer ta sali direccion e banco pa motibo cu huma tawata sali for di e pisonan di ariba.
Informacionnan e momento eynan tawata papia cu huma lo ta saliendo for di tres y cuatro piso. Esaki a pone cu mesora a evacua tur empleado, y por a miranan para pazuid ariba e parkeerplaats.
Brandweer na su yegada no a nota nada di huma. Mesora a start un control rigoroso ariba e pisonan cu e huma lo tawata saliendo. E alarma si keto bay tawata keda zona, indicando cu tin of tawata tin algo cu a activa esaki.
Despues di basta control Brandweer no a bin haya nada cu por a indica cu tawata tin candela.
Lo a keda di bay controla e sistema di video pa mira si por capta algo.
Ken nan tur por a mira e supuesto huma aki no ta conoci.


text:
Aruba Dushi Tera a zona na Puerto Velero
Oro pa Mack van den Eernebeemt den Vela
Aruba Dushi Tera a resona awe aki na Puerto Velero despues cu Mack a logra e oro aki na Weganan Centroamericano y del Caribe 2018.
Mane nos a bini ta anticipa desde dialuna, awe e ta oficial cu Mack van den Eerenbeemt ta logra su medaya di oro despues di tabata dominante full e competencia di RS-X.
Pabien Mack, pabien na su famia y como tambe Aruba completo. Nos por ta un isla chikito pero a demostra con fuerte nos por ta den e deporte di vela.


text:
Aruba mester ta contento cu CAft?
"Nos lo entrega nos curpa pa bisa Hulanda, mundo, cu nunca bo ta bay kita un milimeter di e Status Aparte di e pais aki." Esey ta palabranan di prome minister Mike Eman, menos cu un aña pasa. Recientemente (4 mei 2015) sr. Eman a expresa den Parlamento di ta "sumamente contento" cu e protocol di 2 mei 2015 (Afspraken tussen de regeringen van Aruba en Nederland over de openbare financien van Aruba). Durante e mesun reunion sr. Eman a bisa cu locual nos antepasadonan a bringa p’e (autonomia) ta “sagrado”.
Minister Otmar Oduber a haci uso di Facebook pa felicita “esnan cu ta stima y defende nan Isla y su autonomia” cu e acuerdo.
Scuchando e ponencianan aki bo lo spera cu e protocol no ta afecta nos autonomia. Al contrario, indicacionnan ta cu Aruba a perde un parti di su autonomia. ArenaPoliti.co ta menciona algun punto cu ta indica un perdida di autonomia:
- Sr. Eman y sr. Oduber ambos a mustra riba e punto cu implemantacion di CAft lo bay via Parlamento di Aruba por medio di un Landsbesluit. Esaki ta mustra di ta algo positivo considerando nos autonomia, te ora bo lesa articulo 10 y 11 di e protocol. Algun parlamentario di Fraccion AVP tambe a cuestiona e articulonan aki. Basicamente, Aruba mag di formalisa CAft via Parlamento, tanten cu e wordo haci mane a wordo palabra cu Hulanda, y sino lo por spera un KB/AMvRB. Ta crea un 'schijn van zeggenschap', mientras cu Aruba ta aceptando loke Hulanda impone via Cft. Y manera a bira custumber, Gobierno Hulandes ta coopera cu crea impresionnan eroneo pa e pueblo Arubano, tanten cu nan logra nan metanan.
- Solamente un di e tres miembronan di CAft lo ta di parti di Aruba. E otro dosnan lo ta di parti di Hulanda, y di parti di Reino Hulandes (lesa Hulanda).
- Segun NRC, un corant Hulandes, ministerio di minister Plasterk a informa nan cu, apesar cu lo bin un CAft, Cft na Corsou lo ta e instancia cu lo ehecuta e control real riba finansas di Gobierno di Aruba.
- Den un entrevista cu minister Plasterk a haci cu NPO Radio 1 (Hulanda), sr. Plasterk ta bisa cu CAft lo por obliga Gobierno di Aruba pa sigui nan ‘consehonan’. Esaki ta indica cu no ta trata di simplemente 'asistencia’ of ‘sosten’ pa Gobierno logra un presupuesto balansa. Ta trata di un instancia financia door di Hulanda, tumando decisionnan cu Gobierno di Aruba tin cu ehecuta. Decisionnan cu normalmente un pais autonomo ta tuma su mes.
- E protocol en cuestion ta bay mas leu cu menciona introduccion di CAft. Varios exigencia ta wordo menciona, cu Aruba lo mester tene su mes na dje. Por ehempel, Gobierno tin cu implementa recomendacionnan di Cft pa cu presupuesto 2015. Nota cu aki ta trata di Cft, no CAft.
- Minister presidente Mike y Eman y minister Otmar Oduber a enfatisa cu CAft lo ta algo temporal. Esaki por lesa den articulo 12 di e protocol, cu ta menciona cu, ora Gobierno logra un balanced budget, Gobierno lo introduci un Begrotingskamer (in samenwerking met Nederland!) pa tuma over e supervicion financiero. Gobierno ta bisa di lo realisa un balanced budget na 2018. P’esey Gobierno ta referi na 2018 como fin di CAft. Tin duda si Gobierno lo logra pa 2018. Por ehempel, Fitch Ratings no ta kere cu Gobierno lo logra e meta di un ‘balanced budget’ na 2018. Di otro banda, e chens cu Gobierno logra esaki na 2018 probablemente lo ta mas grandi bou di supervision di Cft/CAft. Si nos asumi cu Gobierno lo logra, y cu e Begrotingskamer realmente no lo mina nos autonomia, ainda Gabinete Mike Eman lo a entrega parti di nos autonomia pa por lo menos cuatro aña.
- Sr. Mike Eman indirectamente a admiti cu a entrega parti di nos autonomia. Den Parlamento (4 mei 2015) sr. Eman a bisa: “E ta un compromis cu nos a sera pa por sali for di e diferencianan di opinion, kiermen si tin critica ... riba e prome fase aki nos tambe ta reconose nos mes den e critica aki. Nos a sera un compromis pa nos por a resolve e tema aki, cu si ela keda di e forma cu e tabata bayendo, nos ta kere cu e inkietud y e daño cu ta haci ta mucho mas grandi cu trese e claridad. Pone den e contexto di nos autonomia, cu ta, na final ta nos mes ta bay dicidi nos mesun criterianan y nos mesun begrotingskamer ... y nos a pone un overgangsfase pa alcansa esey.” For di esaki por conclui cu Gabinete Mike Eman II a haci consessionnan cu, te na final ta bay resulta den un situacion autonomo den cua Aruba mes por dicidi riba su finansas.
- Den un contestacion na ArenaPoliti.co na december 2014, lider di Fraccion AVP sr. Rene Herdé a declara cu tawata tin perdida di autonomia financiero pa e periodo di e KB pa aña 2014. Considerando cu e protocol ta stipula cu Gobierno mester implementa recomendacionnan di Cft e aña aki, lo ta probabel cu sr. Herdé tambe ta reconose cu e protocol ta ensera un perdida di nos autonomia financiero.
- Esnan cu ta 'read between the lines' for di hopi tempo caba ta realisa cu Hulanda tin Gabinete Mike Eman na rudia. Ora Gabinete Mike Eman mes a puntra Cft pa investiga presupuesto, bo por conclui cu "nan mes" a puntra esaki paso sino lo a bin un otro KB. E protocol di 2 mei 2015 ta mustra similar den e aspecto aki. Ta un acuerdo acepta na rudia, mientras cu ta purba convence pueblo cu ta un logro pa celebra.
Asina tin mas punto cu ta haci ponencianan di prome minister Mike Eman tocante nos autonomia hopi cuestionabel. Tin un descrepancia substancial entre "nos lo entrega nos curpa pa bisa Hulanda, mundo, cu nunca bo ta bay kita un milimeter di e Status Aparte di e pais aki" y tambe bisa cu nos autonomia ta “sagrado”, pa despues ta “sumamente contento” cu un protocol cu ta entrega parti di Aruba su autonomia. Aruba su situacion mester ta hopi malo si nos mester ta contento cu parti di nos autonomia a wordo entrega. Hasta si ta pa un periodo di cuater aña.
A wordo insinua cu, considerando e posicion financiero di Aruba, e acuerdo ta e unico manera pa preveni un AMvRB, y un perdida di autonomia mas grandi y permanente. Si esey ta e caso, mandatarionan mester informa pueblo di esaki claramente y no pretende cu nan no a entrega un parti di nos autonomia, sigur pa mas largo cu un periodo di gobernacion. Sr. Mike Eman, cu sosten di otro ministernan y parlamentarionan di AVP, a crea un percepcion diferente cu entre otro e welga di hamber y ponencianan cuestionabel. Tambe ta importante pa corda cu Hulanda no lo ta den e posicion pa por impone y presiona Gobierno di Aruba exitosamente, si en berdad cos tawata bayendo bon na Aruba. A lo menos por wordo bisa cu e maneho di Gabinete Mike Eman I y II a perhudica nos Status Aparte y autonomia.
NoticiaCla y 24ora a reporta cu minister Otmar Oduber a entrega un carta na prome minister Mike Eman, bisando cu “si gobierno di Aruba firma e acuerdo segun normanan di Hulanda, e lo entrega su retiro” (NoticiaCla).
Despues cu a yega na un acuerdo, sr. Oduber a felicita pueblo cu e acuerdo aki, y a referi na 'defende autonomia'. Ta remarcabel cu sr. Oduber lo a bay for di un accion drastico (menasa di entrega su retiro), pa considera e protocol algo di celebra. Minister Oduber ta felicita esnan cu ta defende nos autonomia, siendo cu e acuerdo ta ensera un entrega di parti di nos autonomia.
Un otro politico cu tambe ta contento cu e acuerdo, ta lider di RED sr. Rudy Lampe. Compara cu ministernan Eman y Oduber, un di e diferencianan den su argumentacion ta cu sr. Lampe claramente ta expresa cu “ta berdad cu a sacrifica autonomia di Aruba”. Den opinion di sr. Lampe, “esaki tambe ta algo positivo”.
Tur hende ta liber pa forma y expresa su opinion tocante nos autonomia. Tin ciudadano cu ta dispuesto pa entrega (parti di) nos autonomia, y tin ciudadano cu no kier wak (parti di) nos autonomia bay perdi. Nos mester respeta opinion di otro. Y respet ta exigi sinceridad. Tambe di e dos politiconan cu mas hopi voto.
Klik aki pa lesa/download e protocol.
Expresionnan haci den e articulo aki no necesariamente ta refleha opinion di ArenaPoliti.co


text:
Willemstad – Un grupo di hoben comprometi tabatin e oportunidad pa discuti educacion tocante naturalesa y envolvimentu di hoben den conservacion di naturalesa durante e Simposio pa Hoben riba Educacion tocante Naturalesa organisa pa Dutch Caribbean Nature Alliance (DCNA) como parti di nan convencion anual.
Participacion di hoben
Un di e prioridadnan di DCNA y e organisacionnan cu ta miembro di dje ta pa envolvi hoben den nan trabou di salvaguardia naturalesa na e islanan Caribense di Reino Hulandes. Despues di un programa di intercambio exitoso pa hoben durante e convencion na aña 2019, e expectativanan pa e simposio di e aña aki tabata halto. Presidente di directiva di DCNA, señora Hellen van der Wal ta kere firmemente cu “e generacion mas hoben tin un futuro awe. Nan tin un bos y nos mester scucha nan mas tanto.” E simposio pa hoben cu recientemente a tuma luga durante e convencion di DCNA tabata enfoca riba educacion tocante naturalesa y e Agenda 2030. Un total di diesshete participante entre diescinco y bintitres aña tabatin e oportunidad pa discuti riba nivel strategico con nan lo ke mira conservacion di naturalesa desaroya riba nan isla, con nan lo ke mira nan gobiernonan compromete mas cu conservacion di naturalesa y con nan ta mira nan bida y nan ta mira cu cambio di clima lo impacta nan bida y nan medionan pa sobrebibi.
Preparacion extenso
Prome cu nan a discuti e topiconan di dia y prepara nan conclucionnan, e participantenan a pasa den un temporada di preparacion cu a dura tres luna. Nan a siña mas tocante medioambiente en general, e Metanan pa Desaroyo Duradero (“SDG”) y tambe nan a desaroya nan abilidadnan pa debati. E topiconan specifico cu nan a prepara pa discuti ta medioambiente en general, bida bou di awa, cambio di clima y educacion tocante naturalesa.
Programa di e simposio
Señora Sietske van der Wal, representando Aruba National Parks Foundation, a yama e participantenan bon bini. E discurso principal tabata na encargo di Dahlia Hassell-Knijff, responsabel pa proyecto na DCNA. Dahlia a cuminsa su carera den conservacion di naturalesa como mucha di shete aña na Saba. Despues di su discurso, señor Elton Villareal a guia un discusion entre e hobennan. Na final, nan tabatin oportunidad pa presenta nan conclusionnan na Su Altesa Real Prinsesa Beatrix di Hulanda, patrona di DCNA.
Na caminda pa 2030
Den publico a reina un interes notabel pa e diferente puntonan di bista cu e hobennan a trese dilanti. Nan a presenta tres proposicion: un campaña di consientisacion, un inisiativa pa limpia Corsou semanalmente (“Cleaning Sundays”) y un conseho pa hubentut pa atende asuntunan di medioambiente.
Sr. Tadzio Bervoets, director di DCNA, a sera e atardi bisando: “futuro di conservacion di naturalesa ta pinta sumamente briante.”
“Generalmente hobennan tin un interes grandi pa siña. Despues di mira e discusionnan di awe, nos ta mas motiva ainda pa prepara un programa inspirativo y educativo otro aña pa nan.”, Achsah Mitchell di St. Eustatius National Parks ta comenta.
E siguiente encuentro oficial cu hobennan lo tuma luga den luna di mart na St. Eustatius.
Pa mas informacion tocante e Simposio pa Hoben por bishita pagina di Facebooc di DCNA: DutchCaribbeanNatureAlliance


text:
Cuerpo Policial Aruba ta informa:
TdQ 18 april: Update 1#
PROME DETENCION PA 09:00 PM
Awe diabierna anochi pa 9:00 3 detencion a tuma lugar na Paradera y na Catiri
Te cu awo nos tin 5 detencion caba den menos di 15 minuut. Un anochi basta druk Cuerpo Policial.
Cuerpo Policial kier a recorda cu ora ta papia di TOQUE DE QUEDA ta algo hopi serio y mester cumpli cu esaki.
TOQUE DE QUEDA kiermen no ta permiti pa abo ta riba caya. Abo como cuidadano keda bo cas.
Den prome ora di “TdQ” pariba di brug tambe tabata tini 4 detenshon
3 detenshon den Oranjestad, uno na Venezuelastraat, otro den Seroe Patrishi y tambe den Canoastraat.
Un par di minuut prome cu 11or polis na Macuarima a deten 2 ocupante di un vehiculo.


text:
ORANJESTAD - Miembronan di Kiwanis Club of Aruba (KCA) ta druk preparando pa e Charity Gala di 2022 cu tema “Cirque du Soleil” cu ta bay tuma lugar dia diabierna venidero 18 di november den e ballroom completamente nobo di Renaissance Convention Center.
Musiconan confirma ta Buleria, ‘N Fuzion, Tsunami, DJ Edson y pa pone un ambiente total Ataniro ta uni den e line-up. Entretenamento acrobatico confirma ta e famoso RCC Aruba cu lo haci un ‘midnight show’, y Aerial Dance & Performance Aruba cu lo provee baile y actonan aerial durante henter anochi. Huespednan por disfruta di un buffet, open bar pa biña, whiskey, craft beer y mojitos.
E fiesta aki ta e oportunidad mas grandi di KCA pa recauda fondo, pa asina por sostene diferente fundacionnan y proyectonan cu ta conta riba KCA anualmente, manera Fundacion Ban Uni Man pa Cria Nos Muchanan, Fundacion Pa Nos Muchanan, Back to School, Kiwanis One day, Pasco den bo Bario, Traffic Awareness Campaign, Clint Whitfield Outstanding Students Award, Smile Makers y e Panda Book.
Jane Wever-Vermaas, chair di e fundraising committee di KCA:"Pa dos aña largo KCA no por a organisa e gala aki, pues no por a recauda fondo debidamente y mester a pensa otro manera pa cumpli cu nos compromisonan na e diferente organisacionnan.
For di comienso por ripara for di e mercado cu comunidad di Aruba a haya falta di e fiesta aki, e mesanan di VIP a bay manera pan cayente
E gala caritativo ta bay tuma lugar dia 18 di november na Renaissance Convention Center, di 8:30 pa 2:30.
ORANJESTAD – Recientemente Kiwanis Club of Palm Beach Aruba a instala su directiva nobo pa e aña 2022-2023. Na e ocasion aki, Luitenant Governor Sra. Marelva Corion, procedente for di Curacao, tabata presente personalmente pa haci e instalacion. Durante e instalacion aki Sra. Corion a ricibi asistencia di Past Governor Sr. Robert (Bob) Spellen. Como maestro di ceremonia pa e anochi aki a keda encarga miembro y Past President, Sr. Patrick Brown.
ORANJESTAD - Marcando e di cinco aniversario di e programa di premiacion, Aruba Hotel & Tourism Association (AHATA) ta hopi entusiasma pa anuncia cu e evento special di AHATA Excellence Awards lo tuma lugar diasabra venidero.
ORANJESTAD – E pelicula localmente produci Blackout, a keda nomina pa 3 premio na India. Cu hopi orguyo e productor local Angel Soto a anuncia cu su pelicula “Blackout” di e aña aki a causa furor ultimo na e Northeast International India Film Festival (NIIFF) 2022.
(ADVERTORIAL)
PALM BEACH – Den conexion cu temporada di Thanksgiving y den celebracion di e dia mundial di derechonan di mucha, Aruba Marriott Resort & Stellaris Casino a organisa un fundraising Thanksgiving brunch na La Vista día 20 di November 2022.
ORANJESTAD - Despues di e di tres y ultimo anochi di Prefinals, Stichting Musica ya caba ta den pleno preparacion pa e Caiso Finals y Super Saturday Soca Finals di Aruba Caiso & Soca Monarch 2023. E anochinan final lo tuma lugar riba 27 y 28 di januari 2023. Stichting Musica a anuncia cu e finalistanan cu lo pasa pa e Finals di Aruba Caiso & Soca Monarch 2023, lo wordo divulga riba diaranson, 11 di januari 2023. Esaki ta nifica cu tur participante di prefinals, lo ricibi amplio oportunidad pa promove nan produccion desde awor te cu e fecha aki.


text:
The content originally appeared on: Diario
*e meta ta pa Hooiberg bira un atraccion colorido pa local y turistanan
ORANJESTAD (AAN) – Dialuna mainta, Minister Dangui Oduber, titular di Salud y Turismo a hiba palabra den e conferencia di prensa di gobierno.
E rueda di prensa aki a tuma lugar riba e trapinan di Hooiberg, pa anuncia e fase 2 cu gobierno ta bay cuminza cu su ehecucion. Fase 1 a cuminza durante e Gabinete Wever-Croes 1 y a wordo financia door di e fondonan di TPEF (Tourism Product Enhancement Fund).
Den e fase dos aki gobierno lo percura pa drecha e trapinan for di comienzo te e top. E dignatario a subraya cu intencion tabata pa cuminza mesora cu e fase 2 y e mandatario a expresa cu e ta contento di ta para riba e trapinan di Hooiberg pa anuncia e continuidad di e proyecto.
E mandatario a bisa cu ta bon conoci cu e pandemia a pone cu tabata tin un recess den e ehecucion di tur e proyectonan di mehoracion di e producto Aruba cu tabata den planificacion, y un di nan cu tabata cla e ora ey pa cuminza ta e fase 2 di e embeyecimento di Hooiberg.
E dignatario a subraya cu Hooiberg ta un atraccion cu ta wordo hopi uza pa local y turistanan. Minister Oduber a agrega cu Aruba Tourism Authority, generalmente ta haci surveys riba e “guest satisfaction” di e turistanan cu ta bin Aruba, y nos Isla ta score hopi halto den esaki. Mas ainda, e ta score di mas halto cu henter e Caribe, pa loke ta satisfaccion di turista. Pero algo cu ta bin regularmente dilanti, ta cu e turistanan ta haya cu Aruba tin falta di atraccionnan. Aruba tin un bunita lama, bunita beachnan y bon clima. Nos hendenan ta hopi amable y cordial, pero toch ta bin dilanti e turistanan ta sinti falta di atraccionnan y pesey e Gabinete y Prome Minister mes cu ta encarga cu e proyecto di “amenities” ta purba na crea mas atraccion pa e turistanan.
E dignatario a subraya cu Hooiberg ta un bunita lugar pa haci di dje un atraccion mas y mas ta wordo bishita pa e turistanan. Pesey, Gabinete Wever-Croes a opta pa planea e proyecto aki den diferente fase.
El a reitera cu fase 1 a wordo financia pa TPEF, y awo fase 2 ta bira e drechamento y mehoracion di e trapi for di ora bo cuminza subi e cero te riba e top.
E mandatario a duna di conoce cu lo bay crea un mirador cu e bishitantenan por cana rond riba e top di e cero unda ta bay tin henter un bunita bista riba e bunita naturaleza y paisahe cu Aruba ta ofrece.
Tambe lo bay percura pa pone mosaic cu artistanan local y internacional pa asina crea un atraccion completo.
Minister di Turismo a sigui splica cu pa loke ta fase 2 y fase 3 cu ya caba ta den discusion, y pensa kico mas lo por crea pa asina por acomoda e bishitantenan tanto local como turista, e intencion ta pa pone espacio pa toilet, pa asina nan por haci uso di dje. Tambe tin intencion di pone un F&B chikito, pa e bishitantenan refresca. E proyecto aki ta wordo financia parcialmente door di Aruba Tourism Authority y tambe door di TPEF. Y, conhuntamente, lo percura pa ehecuta e di dos fase. Pa e fase tres ora ta cla cu fase 2 tin cu wak kico ta e presupuesto cu tin disponible, pa asina por sigui cu e ehecucion di fase 3.


text:
Protehando Refnan di Koral Sano
Un di e metanan riba término largu pa Karibe Hulandes ta pa mehorá salú, biodiversidat, i resiliensia di refnan di koral pa 2030. Pa por logra e meta akí, nos ta enfoká riba tres punto di lansa.
Redusí Menasanan Kousá pa Hende Kontra e Refnan di Koral
WWF-NL ta trata na redusí e preshon riba refnan di koral den Karibe Hulandes dor di traha ku ‘stakeholdernan’ lokal. Redukshon di preshonnan lokal riba e refnan di koral ta e base di nos esfuersonan di konservashon p’e region akí. Ounke e menasanan ta hopi, nos lo enfoká riba mehorashon di e kalidat di awa. Un oumento di nutrientenan den e awa i sedimentashon dor di supstansianan den tera ku ta laba bai den laman, ta preshonnan lokal importante ku ta kousa destrukshon na refnan di koral.
Kaminda ta posibel, WWF-NL lo implementá i fasilitá proyektonan práktiko, manera yuda piskadónan mehorá sostenibilidat di práktikanan di peska, sostené gobièrnunan lokal ku implementashon di solushonnan basá riba naturalesa, i yuda implementá e prohibishonnan kontra uso di plèstik desechabel riba e islanan BES. Nos ambishon ta pa amplia e proyektonan ku aktualmente ta ser ehekutá n’e islanan BES (p.e. e proyekto di Water Circles), i implementá nan na Kòrsou, Aruba, i St. Maarten tambe. Ademas WWF-NL ta sostené desaroyo di vishonnan riba término largu i strategianan di gobièrnunan nashonal i lokal pa loke ta trata konservashon marino, ‘afvalwater’, peska, i desaroyo spasial (di kosta).
Ekspandé Kobertura i Mehorá Maneho di Áreanan Marino Protehá
Nos ke mehorá konosementu di refnan krítiko di koral i e konektividat entre nan n’e islanan di Karibe Hulandes, pa boga pa mihó protekshon. Nos ke ekspandé kobertura di e Áreanan Marino Protehá kaminda ta nesesario, i mehorá maneho di e áreanan akí dor di sostené outoridatnan di parkenan, i hasi maneho di parkenan marino mas fuerte i efektivo.
Mehorá Salú di Refnan di Koral pa Medio di Restorashon Aktivo di Sierto Espesienan
WWF-NL lo promové proyektonan inovativo dor di finansiá, sostené, òf ehekutá proyektonan aktivo di restorashon di koral i espesienan asosiá (p.e. piská di ref, karkó, i seapel (‘zeeappel’)), pasobra nan ta hunga un ròl importante den tene e refnan di koral saludabel dor di kome e lima di e refnan akí.


text:
Police
Home Police
Chauffeur bou influencia ta subi acera altura di Citgo Boulevard
L.G. Smith Boulevard - Dialuna marduga patruya di Playa ta bay parti zuid di Citgo Boulevard. Na e sitio nan ta topa cu un KIA...
Auto ta alcansa dos peaton na Noord
Noord - Diadomingo atardi polis y ambulance a bay banda di e banco na Noord, caminda auto a dal 2 persona. Na yegada di polis,...
Informacion ta indica cu aparentemente ambos persona lo tawata bou influencia di un sorto...
Sero Blanco - Manera nos a trece den otro noticia merdia, na Sero Blanco ambulance a pidi asistencia di polis pa dos homber agresivo....
Dos supuesto dj di un club nocturno hopi conoci, a bira hopi malo, aparentemente...
Sero Blanco - Diadomingo pa mas o menos 12'or y 45 di merdia, polis ta wordo pidi pa asisti personal di ambulance na un...
Dama tras di stuur di un Nissan Tiida ta dal contra un trekker staciona...
Dakota, Mispelstraat: Diadomingo pa mas o menos 6 or di mainta, un patruya di Oranjestad ta wordo manda den Mispelstraat pa un accident cu...
Chauffeur bou influencia ta cay cu su auto den e rooi na Sabana Liber
Sabana Liber: Diadomingo algo pasa di 5'or polis ta wordo pidi na Sabana Liber pa motibo cu tin un auto preto benta den e...
Video di susesonan cu a capta atencion ariba diasabra
http://https://youtu.be/XU0Hnc6wPgc
Tres hoben ta keda deteni como sospechoso di a hinka un otro hoben di...
Oranjestad, Renaissance marketplace: Diasabra algo pa mas o menos 9'or y 45 di anochi presencia di polis ta wordo rekeri na e timekeeper di...
Homber kier dal polis cu biga y polis ta tir’e den su barica banda...
Macuarima: Diasabra atardi algo pasa di 3'or patruya di polis ta bay pa un asistencia na un adres na Macuarima. Na dado momento e situacion...
Antisocialnan ta kibra rolluik y porta di glas na Dianleri
J.E. Irausquin boulevard: Diabierna den oranan di marduga polis ta haya informacion cu lo tin ladron den e tienda di paña Dianleri. Mesora patruya a...


text:
Ta normal puntra unda nos ta bai despues di e resien disturbionan. Ta fásil pa kulpa e “otro” sin wak kon nos mes a kontribuí na e situashon. Despues ku e huma baha i órden keda reestablesé, kiko ta bai pasa?
Nos a malmanehá nos taréanan outónomo. No a krea institutonan demokrátiko i di maneho fuerte, ni tampoko a invertí sufisientemente den nos kapital humano i sòru pa “the right person for the job” manehá esakinan. Pa un grupo muchu grandi e desaroyo primintí ku kambionan estatal na 1951 i 10-10-10 no a yega. Struktura estatal no ta solushoná problemanan fundamental; si no atendé nan simplemente nan ta pasa pa e struktura nobo. Dòktor su frase: “ban tuma mitar pa despues bin pa sobrá” (1954), ta mas leu ku nunka.
Kiko awor? Ku un “focus” solamente riba kòrta presupuesto, “èksihí“ Hulanda saku di plaka sin kondishon, no por tin progreso. Ta probá ku tur pais eksitoso a invertí den nan institutonan (estatal i no-públiko). Un instituto fuerte ta krea konfiansa i maneho efektivo, ta deliñá prosesonan transparente, ta efisiente (kòrta “waste” i ekseso), ta usa téknika moderno, evaluá eskohonan i tambe antisipá futuro. Práktikamente tur nos institutonan ta swak lokual ta resultá den malalokashon di rekurso, prioridat robes, oportunidatnan despèrdisiá. Semper esnan ku mas ta sufri di e situashon ta esnan mas vulnarabel.
Esaki ta hibami na lo siguiente. E mihó garantia pa kambio di rumbo ta pa nos yega na akuerdonan di koperashon den Reino pa maneho i sosten institushonal. Akuerdonan ankrá den Leinan di Reino (Rijkswetten) konforme artíkulo 38 di Statüt basá riba repartishon di tarea, outoridat i finansiamentu akordá entre Willemstad i Den Haag. Riba kua tereno mester di koperashon den Reino? Mi no tin un lista definitivo, pero ta parsemi ku e áreanan mester inkluí enseñansa, finansa, medio ambiente, salubridat i planifikashon.
Si nos bisti nos kapa di “nos so por”, e proposishon aki no tin sentido. Mi ta rekomendá sinembargo pa nos keda guiá pa un deseo profundo di por garantisá nos pueblo -hinter nos pueblo- un oportunidat igual pa e hiba un bida felis basá riba inklushon, akseso igual na salubridat, bibienda, estado di derechi, formashon i oportunidat ekonómiko.
Sinembargo nos reto mas grandi ta akseptá ku e lokual ku semper nos a bisa, esta ku no tin divishon i ku nos a tolerá otro, ta un gran engaño. Realidat di un grupo muchu grandi ta ku e no tin oportunidat igual pa enseñansa, akseso na salubridat, servisionan públiko i empleo. Tin diskriminashon a base di koló, desendensia, preferensia seksual i kredo. Realidat ta ku tin un grupo muchu grandi ta sinti su mes ekskluí i no-balorá pa komunidat ku ta buska i haña akseptashon den gruponan ku na hopi okashon ta operá pafó di lei. Nos ambishon no mester ta tolerá otro, sino siña kombibí ku otro.
Banda di esaki muchu hende ketu bai ta hunga víktima di sklabitut i kolonialismo na lugá di akseptá responsabilidat propio. Pater Möhlmann a yama nos den Het Spiegelbeeld van de Antillen (1951) sikológikamente desbalansá en buska di material ku hopi biaha nos no por “afford”, kreando suidadanonan ku na mes momentu ta odia e Hulandes mientras tòg ke imitá nan. En realidat nos a internalisá un kultura di kompleho di inferioridat.
Promé ku nos kore kulpa gobièrnu òf kore kulpa e referèndum Si/No, realisá ku ora nos hasi esaki nos ta solamente interesá na defendé nos posishon intransigente pa ku otro. No balotá e heridanan habrí i kaminda nos mira sikatris no tur biaha kier men ku e leshon a kura. Ta nesesario un proseso strukturá di rekonsiliashon i union den kua tur hende por trese su punto dilanti i ku tin orea i komprenshon pa otro. Mi no ta spera ku Fòrti ta kere ku rekonsiliashon den e kaso aki ta simplememte reuní lihé lihé ku algun hende. Na 2007 tabatin un plan di rekonsiliashon (ku ami a ko-redaktá) pa atendé ku e divishon Si/No. E proyekto aki a muri promé ku e a nase pa motibu di ego i nos ta ketu bai sintá ku un pais dividí.
Ban hasi bon uso di e oportunidat aki pa atendé nos problemanan ku ta kompleho. Nos no por bolbe frakasá.
Willemstad, Curaçao


text:
Uruguaystraat – Diabierna den oranan di marduga autoridad policial, consistiendo di varios team a tene un razia na un cas den Uruguaystraat y a bin topa cu 50 persona ilegal, tur tabata di nacionalidad Venezolano.
Home Uncategorized E problema di ilegalnan ta for di control, 50 persona indocumenta haya...
E problema di ilegalnan ta for di control, 50 persona indocumenta haya den un cas
Aki ta trata di 6 dama y 44 homber, tur a keda deteni y entrega na Guarda Nos Costa sperando nan deportacion.
E problema di personanan cu ta keda ilegal na Aruba, ta for di hopi tempo caba for di control. E sistema di control no ta suficiente severo of adecua, paso ta imposibel cu asina hopi persona por a drenta na Airport y por keda registra na e mesun adres, esaki ta un indicacion fuerte cu no tin un bon control of e hendenan aki no a drenta via airport paso con por ta posibel cu autoridad no ta na altura unda tur e hendenan aki ta kedando.
Rond di Aruba casnan grandi ta wordo geschot y ta pasa huur varios camber, te hasta cuarto y chosa cu ilegalnan mester bin un control riba esaki y tambe cuanto hende ta registra nan estadia na e mesun adres.
Un caminda nos control di frontera ta fayando barbaramente, e caso aki sigur no ta e unico, puntra na cuanto cas mas tin e cantidad aki, of mas di personanan ilegal bibando.
Esakinan ta e motibonan pakiko, no por rema criminalidad, hendenan local no ta haya trabou etc. etc. Esaki lo caba te ora cu cera e fronteranan hermiticamente y cuminsa debolbe e ilegalnan pa nan pais.
Awe a gara 50 den un cas, pero nos por ta casi sigur cu no ta e unicio y cu na un of otro adres tin mes tanto of mas scondi, tambe. E control mester cuminsa bira hopi mas severo, pa por frena ilegalidad, mane e control ta actualmente garanan y mandanan Venezuela bek, ta hiba awa lama, bo saca 50 ta drenta 100 bek na nan lugar.
Ban spera cu ken cu sinta den e gobernacion nobo, lo cuminsa ataca e problema hopi liher, pone mas control y cera nos fronteranan hermiticamente, paso Aruba ta un isla chikito, nos ta hopi vunerabel, nos ta biba di turismo, nos ta promoviendo Aruba como un isla sigur y nos no por permiti otro bin danja loke nos a construi.